Garam berlebihan punca cirit, birit, hipertensi dan masalah jantung
Oleh KOSMO!

14 Februari 2023, 6:27 pm
PETALING JAYA – Garam bukan sahaja digunakan sebagai bahan untuk ‘memagar’ rumah, namun ia turut digunakan secara meluas dalam masakan.
Selain itu, ada juga sesetengah pihak mempromosikan garam buluh dan garam bukit sebagai rawatan untuk merawat menyakit.
Namun, menerusi satu perkongsian oleh Public Health Malaysia (PHM) di laman Facebooknya memaklumkan, seorang pelajar universiti yang berusia 20 tahun dikejarkan ke bahagian kecemasan setelah mengalami muntah berterusan melebihi 10 kali dan cirit-birit untuk selama lebih tiga jam akibat garam berlebihan.
Jelas PHM, selepas pemeriksaan lanjut mendapati tubuh pelajar itu lemah, ujian darah berjaya mengesan paras garam sodium terlalu tinggi.
“Keadaan beliau dikenal pasti sebagai Hypernatraemia. Rupa-rupanya dia telah mengamalkan pengambilan garam buluh sebanyak 150 gram setiap hari selama 10 hari untuk membantu penghadaman dan mengurangkan berat badan.
“Dalam kes berlainan, seorang pesakit buah pinggang kronik yang stabil dan dalam pemantauan pakar buah pinggang datang dengan kerosakan buah pinggang akut akibat pengambilan garam buluh yang diambil untuk menyembuhkan masalah buah pinggang,” katanya.

Poster yang dikongsi di laman Facebook PHM.
Tambah PHM, garam buluh, garam himalaya, garam kosher dan garam laut adalah sejenis garam dan ia mengandungi kandungan natrium yang hampir sama.
“Oleh itu, pengambilan harian perlu terhad dan tidak melebihi satu sudu teh sehari. Pengambilan garam berlebihan boleh meningkatkan risiko penyakit hipertensi, yang jika tidak dikawal akan menyebabkan penyakit jantung serta penyakit angin ahmar.
“Apabila minuman seperti kopi pun ditambah dengan garam buluh, bayangkan berapa banyak garam yang anda ambil setiap hari,” ujar PHM. – KOSMO! ONLINE


68,659 babi di P. Pinang positif ASF
Oleh ISWAN SHAFIQ ISA

14 Februari 2023, 5:04 pm
SEBERANG PERAI – Sebanyak 30 ladang babi komersial di negeri ini dikesan positif wabak demam babi Afrika (ASF) oleh Jabatan Perkhidmatan Veterinar (JPV) Pulau Pinang ketika ini.
Jumlah itu melibatkan 19 ladang di daerah Seberang Perai Selatan (SPS), enam di Seberang Perai Utara (SPU), tiga di Barat Daya dan dua di Seberang Perai Tengah (SPT) dengan populasi babi yang dijangkiti adalah sebanyak 68,659 ekor.
Pengarah JPV negeri, Dr. Saira Banu Mohamed Rejab berkata, pihaknya menjalankan ‘stamping out policy’ menerusi pemusnahan babi di ladang positif atau disyaki terjangkit dalam zon jangkitan dengan berpandukan Protokol Veterinar Malaysia (PVM) bagi penyakit ASF.
Menurutnya, polisi tersebut bertujuan menghapuskan virus supaya pengusahanya dapat menternak semula dengan selamat dan bebas daripada penyakit ASF sekali gus menjamin bekalan yang mencukupi dalam negara.
“Pemusnahan babi ini telah dijalankan bermula 5 Januari lalu selepas kes pertama ASF dikesan dengan kadar kematian yang tinggi iaitu mencecah 37 peratus atau lebih kurang 60 ekor sehari daripada populasi 1,200 ekor babi di ladang.
“Di Pulau Pinang, pemusnahan babi dari ladang-ladang dengan kematian yang tinggi sehingga melebihi 30 peratus ini telah selesai dijalankan dan kadar perebakan penyakit juga dilihat semakin perlahan.

“Penemuan karkas babi dengan tanda-tanda klinikal seperti penyakit ASF di rumah sembelih telah berkurangan atau tiada aduan kematian babi yang tinggi di ladang,” katanya dalam kenyataan akhbar di sini hari ini.
Jelas Saira Banu lagi, sehingga hari ini, sebanyak 14,385 ekor babi telah dilupuskan daripada 16 ladang positif.
Dalam perkembangan berkaitan, beliau memberitahu, bekalan daging babi di seluruh Pulau Pinang dianggarkan mencukupi dengan Kadar Sara Diri (SSL) melebihi 100 peratus memandangkan masih terdapat 94 ladang dengan populasi sekitar 198,586 ekor babi masih negatif ASF.
Justeru tambahnya, orang awam dinasihatkan agar tidak berasa cemas dengan penularan penyakit ASF memandangkan ini bukanlah penyakit zoonotik yang berjangkit kepada manusia sebaliknya hanya menjangkiti ternakan babi atau babi hutan. – KOSMO! ONLINE


Enggan swafoto, Radhi OAG jerit bekas isteri ‘kau ingat kau cantik’
Oleh NUZULSHAM SHAMSUDDIN

14 Februari 2023, 4:51 pm
PETALING JAYA – Bekas isteri Radhi OAG memberitahu bahawa penyanyi lelaki itu menjerit dengan kata-kata kesat sebelum berlaku pergaduhan di parkir sebuah kondominium di Damansara di sini tahun lalu.
Nur Shaira Ayu Zahiri, 29, berkata, bekas suaminya itu memaki hamunnya dengan mengatakan ‘kau ingat kau bagus, kau ingat kau cantik’ hanya kerana dia enggan berswafoto.
Menceritakan kejadian pada 19 April tahun lalu itu, saksi pendakwaan pertama tersebut memberitahu, semuanya bermula apabila dia dan kakaknya mahu mengambil anak lelaki mereka di kondominium tersebut.
“Saya tidak datang seorang tetapi bersama kakak, anak perempuan dan tiga lagi anak buah. Apabila sampai di situ (rumah Radhi), saya kemudian terus naik ke atas bersama tiga anak buah.
“Sampai di rumah Radhi, saya terus mengambil anak lelaki yang sedang tidur di atas sofa lalu turun ke lobi,” ujarnya.
Bercerita lanjut, ibu dua anak itu berkata, selepas turun ke parkir, Radhi ada meminta untuk berbincang mengenai isu anak di tepi kereta sebelum pulang.

“Radhi kemudian mengajak saya untuk berswafoto dalam kereta menggunakan telefonnya. Saya cakap tidak mahu rakam gambar macam itu, tak perlu nak peluk dan berswafoto kerana sudah bercerai.
“Kalau nak bergambar, ambil di luar kereta dan di situ permulaan Radhi marah. Dia jerit depan muka saya termasuk mengeluarkan perkataan kesat kerana marah kenapa tidak boleh berbaik untuk ambil gambar.
“Saya cakap elok-elok kenapa perlu marah? Kita ada kehidupan masing-masing dan tidak perlu ambil gambar sebegini,” kata saksi itu semasa pemeriksaan utama oleh Timbalan Pendakwa Raya, Mohamed Wafi Hussain.
Katanya berikutan itu, berlaku insiden tolak menolak dan berlaku pergaduhan sebelum kakaknya datang meleraikan situasi tegang yang berlaku.
Nur Shaira ketika hadir di Mahkamah Majistret Petaling Jaya. – Foto oleh FAIZ ALIFF / KOSMO!
Nur Shaira berkata, ekoran kejadian itu, dia membuat laporan di Balai Polis Kota Damansara pada hari sama selain mengesahkan terdapat kesan lebam pada tangannya akibat kejadian tersebut.
Dalam prosiding hari ini, ketika pemeriksaan balas peguam Haziq Aizuddin Subhi yang mewakili Radhi, Nur Shaira mengakui dia juga ada memukul tertuduh untuk mempertahankan diri.
Perbicaraan di hadapan Majistret Muhammad Iskandar Zainol bersambung lagi pada 21 Jun depan.
Mengikut pertuduhan, Radhi atau nama sebenarnya Muhammad Radhi Razali, 46, didapati dengan sengaja mendatangkan kecederaan terhadap Nur Shaira Ayu di parkir Emporis Menara D Kota Damansara, di sini, pukul 2.29 petang pada 19 April 2022.
Justeru pendakwaan dikemukakan mengikut Seksyen 323 Kanun Keseksaan yang memperuntukkan hukuman penjara maksimum setahun atau denda hingga RM2,000 atau kedua-duanya.
Pasangan itu mendirikan rumah tangga pada 14 April 2014 dan dikurniakan dua anak, Muhammad dan Nur Aisyah berusia enam dan tujuh tahun. – KOSMO! ONLINE


Usahawan nanas bimbingan Agrobank boleh jana hasil RM50,000
Oleh KOSMO!

14 Februari 2023, 5:53 pm
PETALING JAYA – Agrobank menyediakan peruntukan pembiayaan sehingga RM12 juta  kepada 40 petani kontrak daripada kumpulan B40 untuk dibimbing dan dibantu menjadi usahawan nanas berjaya dalam tempoh empat hingga lima tahun menerusi Program Agro Komuniti B40 Usahawan Peladang Kontrak Tanaman Nanas MD2.
Program yang dianjurkan dengan usaha sama strategik antara syarikat Aqina Borneo Sdn. Bhd. (Aqina Borneo) dan Koperasi Pembangunan Desa dengan Agrobank itu menawarkan pembiayaan sehingga RM280,000 seorang bagi mengusahakan tanaman nanas di tanah seluas dua hektar untuk tempoh 54 bulan (4.5 tahun).
Presiden dan Ketua Pegawai Eksekutifnya, Datuk Tengku Ahmad Badli Shah Raja Hussin, berkata, menerusi program ini, Agrobank akan menyediakan pembiayaan kewangan mikro kepada kesemua peserta program yang berdaftar di bawah Aqina Borneo yang akan diberikan bimbingan menjadi usahawan nanas MD2 yang berjaya dalam tempoh singkat.
“Setiap peserta program ini akan diberikan kemahiran teknikal dan ilmu pengurusan pertanian moden mengenai penanaman nanas MD2 terlebih dahulu sebelum diberikan kawasan untuk diusahakan untuk penanaman nanas.

“Aqina Borneo akan menyediakan segala bekalan asas untuk penanaman nanas seperti sulur nanas MD2, perundingan nasihat perniagaan, penggunaan teknologi dan pasaran penjualan nanas kepada peserta,” katanya.
Beliau berkata demikian dalam kenyataan bersempena Program Agro Komuniti B40 Usahawan Peladang Kontrak Tanaman Nanas MD2 yang dilancarkan di Beufort, Sabah baru-baru ini.

Tengku Ahmad Badli Shah menjelaskan, sepanjang program tersebut, setiap peserta program akan memperoleh pendapatan minimum tetap sebanyak RM5,000 sebulan dan boleh meraih pendapatan sehingga RM50,000 bagi setiap pusingan tanaman yang diusahakan sehingga tempoh lima tahun.
Tambah beliau, tanaman nanas MD2 adalah sumber perniagaan yang sangat menguntungkan.
“Sekiranya dikendalikan dengan betul dan secara konsisten penanam nanas boleh memperoleh hasil bulanan yang lumayan dan berterusan.
“Pasaran nanas MD2 di dalam dan luar negara juga amat luas, kerana hasil pendapatan bukan hanya terhenti di peringkat penanaman buah, malah jus dan sulur nanas juga mempunyai tempat dan nilai tersendiri di pasaran global,” tambah beliau. -KOSMO! ONLINE


3 tahun didera, suami minta isteri ‘jual diri’ RM1,000 sejam
Oleh KOSMO!

14 Februari 2023, 5:26 pm
PETALING JAYA – “Hampir tiga tahun saya didera, cukup hina keluarga dan keturunan saya ya,” demikian luahan seorang wanita yang mendakwa dirinya menjadi mangsa dera bekas suaminya.
Wanita itu menerusi perkongsian di Instagramnya berkata, selama menjalani kehidupan sebagai suami isteri, dia mendakwa dirinya dilayan dengan teruk dan kerap dibelasah oleh lelaki berkenaan tanpa belas kasihan sehingga timbul rasa trauma.
“Muka saya dipijak bertubi-tubi, dibelasah sampai hilang akal seminggu. Tetapi saya masih boleh bertahan. Tetapi jangan pernah kau pijak maruah keluarga dan keturunan saya.
“Dua kali saya bersalin seorang diri, pantang sendiri, rambut saya gugur pun kena marah. Uri anak tak ditanam, simpan dalam peti berminggu-minggu,” luahnya.
Menurut ibu kepada dua cahaya mata tersebut, segala bahan bukti seperti gambar serta video disimpan, selain empat laporan polis telah dibuat berhubung tindakan kasar bekas suaminya itu.
Selain itu, wanita tersebut nekad mahu menuntut bekas suaminya tampil memohon maaf kepada dia dan keluarga.

“Macam mana saya perlu melutut jilat kaki dia dulu, macam itu saya nak dia minta maaf pada ibu dan keluarga saya,” katanya.
Pada masa sama, wanita itu berkongsi rakaman audio perbualannya bersama bekas suami yang meminta dia untuk ‘menjual diri’ semata-mata untuk membayar hutangnya.
“Bukan bermaruah sangat dah pun you (awak). You jual sajalah maruah you. You promote (promosi) dekat Instagram, satu jam RM1,000. Dapat duit, bagi kat I (saya). Apa susah?.
“I nak duit, susah ke nak bagi? You miskin eh? Boyfriend (kekasih) you pun miskin? Cakap dekat mak you, jangan mati cepat sangat. I nak kaya, I nak campak duit dekat muka dia,” minta lelaki tersebut ketika menghubungi bekas isterinya.
Menjengah ke ruangan komen, rata-rata orang ramai meminta pihak polis segera menahan lelaki tersebut dan berharap agar tindakan sewajarnya dikenakan kepadanya. – KOSMO! ONLINE


Puteri Sarah berjaya heret Ira Kazar ke mahkamah
Oleh NUZULSHAM SHAMSUDDIN

14 Februari 2023, 5:49 pm
KUALA LUMPUR – Pelakon, Puteri Sarah Liyana Megat Kamarudin hari ini berjaya memperoleh kebenaran untuk memulakan prosiding menghina mahkamah (komital) terhadap madunya, Ira Kazar dan dua ahli keluarga.
Puteri Sarah atau nama sebenarnya Puteri Sarah Liyana Megat Kamarudin memfailkan permohonan untuk mendapatkan kebenaran bagi memulakan prosiding komital tersebut pada 31 Januari lalu selepas Ira atau nama sebenarnya Faghira Fatini Kazaruddin melanggar perintah injunksi bertarikh 4 Julai 2022.
Prosiding menghina mahkamah tersebut akan turut membabitkan bapa Ira iaitu Kazar atau nama penuhnya Kazaruddin Saisi dan kakaknya, Yamin.
Dalam prosiding secara dalam talian hari ini, kebenaran tersebut diberikan oleh Hakim Norakhmar Mohd. Sani
Prosiding itu disertai oleh peguam Puteri Sarah, Datuk Akberdin Abdul Kader yang dibantu oleh peguam-peguam, Ummi Kartini Abd. Latiff dan Faradina Abu Bakar.
Menurut Akberdin, selepas memperolehi kebenaran tersebut, pihaknya perlu menyerahkan sesalinan permohonan komital itu kepada Ira, Kazar dan Yasmin.

“Selepas penyampaian disempurnakan, mahkamah akan menetapkan tarikh untuk pihak sana menjawab terhadap permohonan kami. Pada masa ini, tiada sebarang tarikh ditetapkan,” katanya lagi.
Pada Jun 2022, Puteri Sarah memfailkan saman terhadap Ira selepas anak pelakon veteran itu mengganggu rumah tangganya.
Pada 4 Julai tahun sama, Mahkamah Sesyen di sini mengeluarkan perintah injunksi inter-parte (kedua-dua belah pihak) yang antara lainnya menyatakan Ira atau sesiapa yang mempunyai kaitan dengan Ira menjejaskan ketenteraman dan kedamaian Sarah Liyana dan keluarganya serta keluarga mentuanya termasuk suaminya Syamsul.
Ira juga dihalang daripada mendekati atau berada dalam jarak 500 meter daripada Sarah Liyana, keluarganya dan keluarga mentuanya, suaminya atau sesiapa yang mempunyai kaitan dengan isteri pertama Syamsul itu.
Pada 16 Januari lalu, Sarah Liyana telah memfailkan permohonan cerai terhadap Syamsul di Mahkamah Syariah di sini atas alasan dia tidak lagi dapat hidup sebagai suami isteri dengan suaminya, Syamsul kerana sudah tidak ada persefahaman di antara mereka dan telah berlaku shiqaq (perbalahan berpanjangan).
Selain itu, ibu kepada ibu kepada Syaikhul Islam, 6, dan Sumayyah, 4, juga menyatakan tekanan dan gangguan daripada pihak ketiga dan hubungan sulit Syamsul turut mendorongnya untuk memfailkan perceraian tersebut.
Pasangan itu berkahwinan pada 8 Mac 2014 di Masjid Al- Mukarramah, Bandar Sri Damansara dekat sini.
Pada 6 Januari lalu, Syamsul, 38, membuat pengakuan melalui video di Instagram bahawa dia sudah bernikah dengan Ira di Thailand berwalikan bapa mentuanya, Kazar.
Kemelut rumah tangga Syamsul dan Sarah mula diperkatakan sejak empat tahun lalu, tetapi anak Datuk Yusof Haslam itu tidak pernah membuka mulut mengenai perkara itu. – KOSMO! ONLINE


Pegawai Universiti direman tuntutan palsu bancian
Oleh MOHD YUNUS YAKKUB

14 Februari 2023, 4:55 pm
SHAH ALAM – Seorang pegawai sebuah universiti direman selama empat hari bagi membantu siasatan mengemukakan dokumen tuntutan palsu bagi projek pendidikan dipercayai berkaitan bancian berjumlah kira-kira RM330,000.
Perintah reman terhadap suspek wanita berusia 40 tahun dikeluarkan Majistret Mohamed Redza Azhar Rezali selepas permohonan dilakukan Suruhanjaya Pencegahan Rasuah Malaysia (SPRM).
Menurut sumber, suspek terdahulu ditahan kira-kira pukul 4 petang semalam selepas hadir memberikan keterangan di pejabat Suruhanjaya Pencegahan Rasuah Malaysia (SPRM) Selangor.
Katanya, berdasarkan siasatan awal mendapati suspek merupakan Pegawai Penerbitan Kontrak itu telah mengemukakan dokumen tuntutan palsu melibatkan bayaran upahan berkaitan bancian.
“Suspek dipercayai membuat tuntutan palsu bernilai kira-kira RM330,000 antara tahun 2018 hingga 2022.
“Siasatan awal mendapati kakitangan di bawah suspek tidak terlibat langsung dengan aktiviti dan tuntutan tersebut,” katanya kepada Kosmo! hari ini.

Sementara itu, Pengarah SPRM Selangor, Datuk Alias Salim ketika dihubungi mengesahkan penahanan suspek tersebut dan kes disiasat mengikut Seksyen 18 Akta SPRM 2009. -KOSMO! ONLINE.


Cristiano Ronaldo miliki kereta baharu termahal di dunia
Oleh KOSMO

14 Februari 2023, 5:15 pm
MOLSHEIM, PERANCIS – Bintang bola sepak Portugal, Cristiano Ronaldo memiliki sebuah kereta baharu paling mahal didunia iaitu Bugatti La Voiture Noire berharga £12 juta (RM63 juta), lapor akhbar The Sun semalam.
Ia merupakan model paling jarang ditemui dan eksklusif antara kesemua model moden Bugatti selain satu-satunya yang pernah dihasilkan.
Bugatti La Voiture Noire ketika diperkenalkan pada 2019 merupakan kereta baharu paling mahal pada masa itu,  namun kedudukan tersebut kemudian dirampas oleh jenama Rolls-Royce Boat Tail pada 2021.
“La Voiture Noire merupakan penghormatan kepada sejarah Bugatti sendiri, manifesto estetika jenama ini dan dianggap ‘haute couture’  automotif,” kata syarikat pengeluar kereta jenama tersebut.
‘Supercar’ itu boleh mencapai kelajuan 95 kilometer sejam dalam masa hanya tiga saat.
Badan gentian karbon kereta itu diperbuat dengan berhati-hati menggunakan tangan, di mana ia mudah dilihat daripada cara bahan bergabung menjadi sempurna.

Ronaldo dikatakan membeli kereta itu pada sambutan ulang tahun kelahirannya yang ke-35. – Agensi


Pesawat latihan mendarat cemas di kilang, juruterbang, pelatih terselamat
Oleh DIYANATUL ATIQAH ZAKARYA

14 Februari 2023, 5:04 pm
MELAKA – Suasana di sebuah kilang kaca di Lipat Kajang di sini, bertukar kecoh apabila sebuah pesawat latihan membuat pendaratan cemas di kawasan lapang kilang itu, pagi tadi.
Dalam kejadian pada pukul 11.05 pagi itu, juruterbang dan seorang pelajar yang mengendalikan pesawat dilaporkan berada dalam keadaan selamat.
Kejadian itu turut disahkan Pihak Berkuasa Penerbangan Awam Malaysia (CAAM) menerusi satu kenyataan akhbar dikeluarkan tadi.
“CAAM mengesahkan sebuah pesawat latihan telah membuat pendaratan paksa di Jasin, Melaka berikutan masalah teknikal yang dilaporkan oleh juruterbang.
“Pesawat jenis Piper PA-28-181, 9MSKJ telah memohon kebenaran daripada Menara Kawalan Trafik Udara untuk mendarat di Lapangan Terbang Antarabangsa Melaka.
“Walau bagaimanapun pesawat yang dikendalikan oleh Malaysian Flying Academy (MFA) telah membuat pendaratan paksa di Kilang Xinyi Energy Smart, Jasin, Melaka pada 11:05 pagi tadi,” katanya.

Katanya, siasatan lanjut akan dilaksanakan oleh Biro Siasatan Kemalangan Udara di bawah Kementerian Pengangkutan Malaysia (MOT) mengikut Bahagian XXVI Peraturan-Peraturan Penerbangan Awam 2016.
Dalam pada itu, Pemangku Ketua Polis Daerah Jasin, Asisten Superintenden Mohd. Fadzli Othman turut memaklumkan maklumat mengenai insiden itu diterima oleh Pusat Kawalan Daerah (DCC) Jasin menerusi laporan dibuat pekerja kilang terbabit.
Ujarnya, bagaimanapun kes itu diserahkan sepenuhnya kepada MOT untuk tindakan lanjut. -KOSMO! ONLINE.


Bajet 2023: Peruntukan RM300 juta baiki instruktur rosak akibat banjir
Oleh MOHD AZLI ADLAN

14 Februari 2023, 5:14 pm
HULU TERENGGANU – Kementerian Kerja Raya (KKR) telah memohon peruntukan RM300 juta bagi membaik pulih infrastruktur terjejas akibat banjir baru-baru ini.
Timbalan Menteri KKR, Datuk Seri Abdul Rahman Mohamad berkata, peruntukan berkenaan akan dibentangkan dalam Bajet 2023 pada 24 Februari ini.
“Permohonan peruntukan itu membabitkan baik pulih jalan, jambatan dan cerun yang mengalami kerosakan akibat banjir,” katanya di Akademi Binaan Malaysia (ABM) Wilayah Timur di Jenagor di sini hari ini.
Terdahulu beliau menyempurnakan majlis Graduasi 142 pelatih ABM bagi kursus Lembaga Pembangunan Industri Pembinaan Malaysia (CIDB).
Abdul Rahman berkata, kerosakan infrastruktur berkenaaan melibatkan negeri Terengganu, Kelantan, Pahang, Perak, Kedah dan Johor.
Dalam perkembangan sama, beliau memberitahu kerja-kerja pembaikan intrastruktur yang rosak teruk telah mula dilaksanakan menerusi peruntukan segera RM43 juta.

Selain itu, Abdul Rahman berkata, laporan terperinci berhubung insiden tanah runtuh Batang Kali, Selangor dijangka diperoleh dalam tempoh empat bulan lagi.
Jelas beliau, kerja baik pulih di kawasan berkenaan perlu dilakukan dengan teliti bagi menggelakkan insiden tanah runtuh berulang. – KOSMO! ONLINE


Tiada wang sambut Hari Kekasih, pelajar nekad curi kambing
Oleh KOSMO!

14 Februari 2023, 5:30 pm
NEW DELHI  –  Seorang pelajar kolej ditahan kerana mencuri seekor kambing untuk dijual bagi mendapatkan wang untuk membeli hadiah untuk teman wanitanya pada Hari Kekasih, lapor portal berita Pipa News semalam.
Arvind Kumar, 20, didapati mencuri kambing milik seorang penduduk dikenali sebagai Renuka di Kampung Malayarasan Kuppam yang berada di bawah pentadbiran Balai Polis Kandachipuram dalam daerah Villupuram baru-baru ini.
Arvind dan rakannya yang dikenali sebagai Mohan, 20, telah ditahan dan diserahkan ke balai polis tersebut.
Polis  menyoal siasat mereka dan Arvind berkata,  dia mencuri kambing kerana tidak mempunyai wang untuk meraikan Hari Kekasih dan membeli hadiah romantis kepada teman wanitanya.
Siasatan polis juga mendapati rakannya, Mohan adalah rakan subahat Arvind.
Polis juga sedang menyiasat sama ada mereka mempunyai kaitan dengan kes kecurian kambing yang lain. –  Agensi


7 bot nelayan Vietnam dilupuskan jadi tukun tiruan
Oleh TOREK SULONG

15 Februari 2023, 9:56 pm
PASIR PUTEH – Agensi Penguatkuasaan Maritim Malaysia (APMM) Kelantan menenggelamkan sebanyak tujuh buah bot nelayan asing warga Vietnam yang dilucut hak oleh mahkamah untuk dijadikan tukun tiruan di lokasi 9.8 kilometer dari Kuala Besar dekat Kota Bharu, semalam.
Pengarah APMM Kelantan, Kepten Maritim Syed Nor Adli Syed Ab Rahman berkata, kesemua bot itu ditahan semasa Op Naga Barat, Op Kuda Laut dan Op Damai kira-kira dua tahun lalu.
Menurutnya, seramai 58 awak-awak termasuk tekong warga Vietnam, 1,700 kilogram (kg) ikan pelbagai jenis, 1,300 kg ikan baja, kg gamat, 150 kg sotong kering, 27,800 liter diesel, peralatan navigasi dan alat menangkap ikan yang dianggarkan bernilai RM7.1 juta semasa tangkapan tujuh buah bot itu dijalankan.
“Proses penenggelaman bot mendapat kerjasama Institut Sumber Marin Asia Tenggara di bawah Jabatan Perikanan Malaysia. Kesemua bot yang ditenggelamkan telah melalui proses pemilihan yang ketat sebelum diluluskan untuk pelupusan bagi memastikan tiada sebarang pencemaran berlaku,” katanya dalam satu kenyataan sebentar tadi.
Menurut Syed Nor Adli, proses pelupusan bot yang dijadikan sebagai tukun tiruan dijangka dapat memberi manfaat kepada lebih 1,000 nelayan di kawasan sekitar Kuala Besar termasuk peminat perikanan rekreasi.
Katanya, APMM Kelantan telah melupuskan sebanyak 264 bot nelayan asing Vietnam melalui pelbagai kaedah pelupusan seperti penenggelaman, musnah, lelong, jual dan hadiah dengan anggaran nilai lebih RM380 juta sejak 2007. – KOSMO! ONLINE


Richard Eliezer dihukum penjara 1 tahun 6 bulan tembak Nofriansyah
Oleh KOSMO!

15 Februari 2023, 9:10 pm
JAKARTA – Suspek kedua kes pembunuhan seorang pengawal peribadi, Bharada Richard Eliezer Pudihang Lumiu atau Bharada E dijatuhi hukuman penjara 1 tahun 6 bulan oleh panel hakim di Mahkamah Daerah Jakarta Selatan susulan kes pembunuhan terancang ke atas Brigedier Nofriansyah Yosua Hutabarat atau Brigedier J, lapor laman berita Kompas hari ini.
Bharada E merupakan orang bawahan kepada Ferdy Sambo yang merupakan jeneral dua bintang dan bekas ketua hal ehwal siasatan dalaman polis Indonesia.
Fendy dijatuhi hukuman mati selepas didapati bersalah menjadi dalang di sebalik pembunuhan Brigedier J pada Julai 2022.
Menurut panel hakim, hukuman yang dijatuhkan ke atas Bharada E menunjukkan keadilan dengan pelbagai pertimbangan.
Hakim Alimin Ribut Sujono menjelaskan alasan pihaknya menjatuhi hukuman tersebut kerana defenden menyedari tindakannya menembak Brigedier J adalah sangat jahat.
Bharada E menyesali perbuatannya dan memohon maaf kepada keluarga mangsa. Atas permohonan maaf itu, keluarga Brigedier J juga telah memaafkannya.

“Defenden sudah tahu tindakannya menembak Brigadier J sangat jahat, disedari, menyesal dan meminta maaf kepada keluarga mangsa,” kata Alimin di mahkamah hari ini.
Bukan itu sahaja, Alimin menganggap sikap Bharada E sudah bertukar 180 darjah dan berani membongkar kes pembunuhan terancang itu.
Ketika dipanggil hakim, Bharada E menjelaskan kes pembunuhan terancang Brigadier J secara jujur, konsisten dan logik. Walaupun langkah diambilnya berisiko, dia tetap melakukannya untuk mendedahkan kebenaran.
Panel hakim menganggap polis berpangkat bhayangkara 2 atau bharada itu dibuktikan secara sah dan secara meyakinkan bersalah kerana menyertai pembunuhan terancang Brigadier J seperti yang didakwa oleh pendakwa raya (JPU). – Agensi


Pesakit wajar dirawat tanpa mengira kod etika pakaian
Oleh MOHD. HUSNI MOHD. NOOR

15 Februari 2023, 9:47 pm
PUTRAJAYA – Menteri Kesihatan, Dr. Zaliha Mustafa menegaskan setiap pesakit wajar diberi keutamaan rawatan tanpa mengira kaum, bangsa mahupun kod etika pakaian.
Beliau mengulas laporan berita mengenai seorang wanita berseluar pendek didakwa dihalang masuk ke Hospital Kampar, Perak malam Ahad lalu.
“Hippocratic Oath yang diikrar oleh para doktor dan pengamal perubatan termasuk kesediaan membantu pesakit sebaik mungkin,” katanya menerusi hantaran di Facebook hari ini.
Baru-baru ini, seorang wanita berusia 21 tahun mendakwa dihalang mendapatkan perkhidmatan di Hospital Kampar, Perak kerana berseluar pendek.
Media melaporkan, wanita itu dihalang masuk oleh kakitangan hospital berkenaan ketika dibawa ke jabatan kecemasan susulan sakit perut teruk. – KOSMO! ONLINE


3 lelaki Sudan dihukum potong tangan kerana mencuri
Oleh KOSMO

15 Februari 2023, 9:32 pm
KHARTOUM – Buat pertama kali dalam hampir sedekad, mahkamah Sudan menjatuhi hukuman potong tangan terhadap tiga lelaki kerana mencuri, lapor laman berita Wion News semalam.
Memetik laman berita The Guardian, laporan itu menyebut bahawa ketiga-tiga lelaki berusia 20-an itu disabitkan bersalah kerana mencuri tong gas di Omdurman.
Keputusan itu telah dijatuhi dua minggu lalu tetapi baru didedahkan sekarang.
Ketiga-tiga lelaki itu juga dijatuhi hukuman penjara tiga tahun kerana melakukan kesalahan tersebut dan didenda 2,000,000 pound Sudan (RM15,051) sebagai pampasan atas kecurian itu.
Buat masa ini, mereka telah dibawa ke penjara Koper di utara Khartoum, di mana hukuman itu masih belum dijalankan pada tarikh yang belum ditentukan. – Agensi


Malaysia dominasi perlawanan, belasah Kazakhstan 5-0
Oleh MUHAMMAD HELMEE RAMLI

15 Februari 2023, 11:32 pm
KUALA LUMPUR – Skuad badminton negara meneruskan rentak kemenangan pada Kejohanan Badminton Berpasukan Campuran Asia (BAMTC) di Dubai, Emiriyah Arab Bersatu (UAE) selepas menewaskan Kazakhstan 5-0 sebentar tadi.
Pada perlawanan kedua saingan Kumpulan B yang berlangsung di Dubai Exhibition Centre itu, Malaysia menepati ramalan apabila tidak berdepan sebarang masalah untuk ‘menjinakkan’ pasukan tersebut.
Perseorangan wanita, Wong Ling Ching memulakan ‘pesta’ kemenangan pasukan negara dengan mengenepikan cabaran Aisha Zhumabek menerusi aksi straight set 21-6, 21-13 dalam tempoh kurang 25 minit untuk mata pertama.
Mata kedua Malaysia hadir dalam acara perseorangan lelaki menerusi bekas juara remaja Asia, Leong Jun Hao selepas pemain berusia 24 tahun itu berhempas pulas sebelum mengatasi Dmitriy Panarin 21-12, 21-16.
Kemudian, giliran beregu wanita, Go Pei Kee-Teoh Mei Xing mempamerkan bisa bagi meletakkan Malaysia selesa mendahului 3-0 apabila menewaskan gandingan Nargiza Rakhmetullayeva-Kamila Smagulova 21-7, 21-7.
Juara dunia, Aaron Chia-Soh Wooi Yik yang tidak beraksi pada pertemuan dengan UAE semalam, menang 21-5, 21-17 ke atas Khaitmurat Kulmatov-Artur Niyazov meskipun berdepan tentangan sengit di set kedua.

Beregu campuran, Chen Tang Jie-Toh Ee Wei melengkapkan kemenangan Malaysia dengan menghadiahkan mata kelima selepas menewaskan Makhsut Tadzhibullaev-Aisha Zhumabek 21-9, 21-10.
Walaupun bermula garang dengan mencatat kemenangan bersih dalam dua perlawanan awal, namun cabaran sebenar Malaysia adalah pada aksi penentuan juara Kumpulan B menentang India esok.
Pada edisi kali ini, Malaysia meletakkan sasaran mara ke separuh akhir bagi memastikan slot automatik ke saingan Piala Sudirman yang dijadualkan berlangsung di Suzhou, China Mei depan. – KOSMO! ONLINE


Penduduk gempar jumpa mayat dalam tali air
Oleh MOHD. RAFIE AZIMI

15 Februari 2023, 9:52 pm
JITRA – Penduduk Kampung Pida 1 Tok Tambak di Tunjang dekat sini gempar apabila menemui mayat seorang lelaki dipercayai etnik Rohingya dalam keadaan terapung dalam tali air hari ini.
Ketua Polis Daerah Kubang Pasu, Superintendan Rodzi Abu Hassan berkata, pihaknya menerima panggilan berhubung penemuan mayat itu kira-kira pukul 8.35 pagi tadi.
Katanya, mangsa dipercayai etnik Rohingya berdasarkan kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) yang ditemui di kawasan berhampiran.
“Semakan dilakukan mendapati terdapat laporan polis dibuat mengenai kegagalan mangsa hadir ke tempat kerja oleh penyelianya semalam.
“Berdasarkan pemerhatian, mangsa dipercayai telah meninggal dunia lebih 24 jam berikutan keadaan mayat yang kembung serta dihurung lalat dan anak ikan,” katanya di sini hari ini.
Katanya, pihaknya turut menemui sebatang ‘test pen’ dan rantai besi sepanjang 29 inci di kawasan berdekatan.

“Pemeriksaan pada badan mangsa bersama pegawai forensik Ibu Pejabat Polis Kontinjen (IPK) Kedah menemui kesan luka pada belakang serta kepala sepanjang kira-kira dua sentimeter,” ujarnya.
Tambahnya, mayat mangsa dihantar ke Hospital Sultanah Bahiyah di Alor Setar untuk proses bedah siasat. – KOSMO! ONLINE


Rakyat Malaysia harap Denti, Frankie dalam keadaan sihat di Turkiye
Oleh KOSMO!

15 Februari 2023, 11:03 pm
PETALING JAYA – Rakyat Malaysia mengharapkan anjing pengesan Jabatan Bomba dan Penyelamat Malaysia (JBPM) Denti dan Frankie sentiasa dalam keadaan sihat ketika menjalankan tugas operasi mencari dan menyelamat (SAR) mangsa gempa bumi Turkiye.
Melalui hantaran yang dikongsikan oleh penceramah bebas Ustaz Ebit Lew di akaun Facebook miliknya memberitahu beliau yang kini berada di Turkiye sempat bertemu dua hero berkenaan ketika menjalankan misi bantuan mangsa gempa bumi.
“Dapat bergambar dengan Frankie dan Denti banyak berjasa mencari mangsa di Ulu Yam dan kini di Turkiye,” katanya.
Kebanyakan rakyat Malaysia yang menjengah ke ruangan komen Ebit meminta agar kedua-dua ‘Hero Batang Kali’ untuk sentiasa kekal sihat dalam misi mencari mangsa di negara berkenaan.
“Memang dua ekor anjing tu adalah wira menyelamat dan mencari mangsa di Malaysia oleh pasukan bomba malaysia tetapi sekarang , satu dunia pun dah tahu ,mencari mangsa gempa bumi di Turkiye.
“Anjing tu sanggup terbang ke merata satu dunia untuk menyelamat mangsa tanpa kira kaum dan agama… itulah wira empat kaki Malaysia , kena tabik,” kata Jaya Javen.

“Semoga pasukan bomba kita dipermudahkan urusannya, harap juga Denti dan Frankie pun sihat dan gembira di sana,” kata Imran
“Terbaik Frankie dan Denti, jasa keduanya amat dihargai, diharapkan kedua-duanya dalam keadaan sihat..pulang cepat ke tanah air, kami juga rindu kamu berdua,” kata Hanisiyah. – KOSMO! ONLINE


Anwar jumpa Erdogan zahirkan solidariti Malaysia-Turkiye
Oleh KOSMO!

15 Februari 2023, 9:34 pm
PETALING JAYA – Perdana Menteri, Datuk Seri Anwar Ibrahim bertemu Presiden Turkiye, Recep Tayyip Erdogan di Ankara hari ini.
Pertemuan itu bagi Anwar menzahirkan solidariti Malaysia sebagai negara sahabat ketika saat getir dan sukar serta komitmen dalam membantu warga Turkiye yang terkesan akibat gempa bumi.
“Saya turut menyampaikan ucapan takziah dari rakyat Malaysia serta memaklumkan mengenai bentuk bantuan yang telah diusahakan kerajaan Malaysia.
“Bersama kita mendoakan agar perisitiwa duka ini cepat berlalu dan Turkiye kembali pulih,” katanya dalam kenyataan hari ini.
Turut hadir ketika pertemuan tersebut Menteri Luar, Datuk Seri Zambry Abd. Kadir; Menteri di Jabatan Perdana Menteri, Datuk Armizan Mohd. Ali; Duta Malaysia Ke Turkiye, Sazali Mustafa Kamal dan Ketua Setiausaha Kementerian Luar, Datuk Seri Amran Mohamed Zin.
Terdahulu, Anwar meluangkan masa dan melawat mangsa gempa serta pasukan pencari dan penyelamat (SAR) Malaysia di Nurdagi selepas tiba di Gaziantep, Turkiye pada pukul 7.50 pagi (waktu tempatan). – KOSMO! ONLINE


HTJS wujud jawatankuasa siasat dakwaan berlaku kecuaian doktor
Oleh ZAKKINA WATI AHMAD TARMIZI

15 Februari 2023, 9:40 pm
SEREMBAN – Hospital Tuanku Ja’afar, Seremban (HTJS) akan mewujudkan satu jawatankuasa khusus bagi menyiasat isu tular di media sosial tentang dakwaan berlaku kecuaian doktor dalam merawat seorang kanak-kanak awal bulan lalu.
Pengarah HTJS, Datuk Dr. Zaleha Md. Noor berkata, jawatankuasa yang terdiri daripada pakar dan pegawai perubatan itu akan menyiasat dengan teliti isu tersebut.
“HTJS memandang serius isu ini dan satu pertemuan dengan pengadu telah diadakan bagi mendapatkan gambaran yang lebih terperinci serta berbincang mengenai aduan tersebut.
“Kami memohon mana-mana pihak untuk tidak membuat sebarang andaian terhadap pihak yang terlibat sepanjang proses siasatan dijalankan,” katanya dalam kenyataan hari ini.
Tular sejak semalam di Facebook seorang wanita mendakwa berlaku kecuaian di pihak doktor yang merawat anaknya pada 3 Februari lalu di hospital berkenaan.
Wanita itu mendakwa dua orang doktor yang merawat memaklumkan kaki anaknya yang digilis bas tidak patah selepas imbasan x-ray dilakukan dan tidak perlu ditahan di wad dan diminta pulang ke rumah serta dibekalkan dengan ubat tahan sakit dan antibiotik.

Bagaimanapun, pada 7 Februari lalu, wanita tersebut membawa semula anaknya ke bahagian kecemasan HTJS selepas keadaan anaknya itu semakin buruk dan selepas imbasan x-ray serta imbasan tomografi berkomputer (CT Scan) dilakukan mendapati kaki kiri anaknya patah serta berlaku pendarahan dalaman yang teruk pada bahagian paha kanan. – KOSMO! ONLINE


Penganggur bakal berkahwin dua gadis serentak
Oleh KOSMO!

15 Februari 2023, 9:00 pm
PALEMBANG – Seorang penganggur berusia 23 tahun bakal berkahwin dengan dua kekasihnya serentak dalam majlis yang dijadual berlangsung 21 Februari ini di Sumatera, lapor portal berita Tribun Trends semalam.
Rio Kartonis, akan bernikah dengan dua gadis tersebut iaitu Desi Lastari, 20 dan Suci Ramadani, 17, yang mana kedua-duanya juga masih belum bekerja.
Rio yang masih menganggur berkata, dia akan tinggal di rumah ibu bapanya selepas melangsungkan perkahwinan.
“Saya belum bekerja, masih ikut ibu bapa” kata Rio.
Lelaki itu mengaku bercinta dengan Desi yang merupakan penduduk kampungnya di Musi Banyuasin, wilayah Sumatera Selatan. Ketika menjalin hubungan dengan wanita itu, dia turut berkenalan dengan Suci.
Menurutnya, ketika itu, Desi berasa cemburu kerana dia mempunyai seorang lagi kekasih.

Lelaki tersebut yang pernah berkerja di sebuah restoran berkata, ibu bapanya menguruskan urusan pernikahannya itu.
Dalam pada itu, gambar Rio duduk bersama dua bakal isterinya telah pun tersebar di media sosial. – Agensi


MyWATCH selar isu logo vape jersi BRM FC
Oleh TUAN NURHIDAYAH TUAN AB.GHANI

15 Februari 2023, 7:17 pm
PETALING JAYA – Jersi rasmi Pasukan Bola Sepak BRM FC yang mempunyai logo vape Aladdin Pro telah mencetuskan kemarahan ramai pihak termasuklah Pertubuhan Wanita Malaysia untuk Kawalan Tembakau dan Kesihatan (MyWATCH).
Presiden MyWATCH, Roslizawati Md Ali berkata, beliau memandang serius hal berkenaan susulan pihaknya memperjuangkan masalah merokok dalam negara terutamanya masalah rokok elektronik atau vape.
“Perkara sedemikian tidak sepatutnya berlaku kerana Aladdin Pro adalah syarikat rokok elektronik.
“Majlis perasmian itu disempurnakan oleh Timbalan Menteri Belia dan Sukan dan ia bertentangan dengan Artikel 5.3 Konvensyen Rangka Kerja Kawalan Tembakau Pertubuhan Kesihatan Sedunia (WHO FCTC),” jelasnya dalam kenyataan hari ini.
Ujarnya, pengaruh gaya hidup tidak sihat yang dipaparkan kepada orang awam sangat membimbangkan pihaknya.
“Pelancaran jersi rasmi pasukan tersebut diadakan di dalam kawasan Universiti Sultan Azlan Shah (USAS) meskipun Kementerian Kesihatan Malaysia (KKM) telah melarang sepenuhnya sebarang aktiviti merokok sama ada rokok konvensional mahupun rokok eletronik di kawasan institut pengajian tinggi.

“Pihak penganjur dan Kementerian Belia dan Sukan seharusnya lebih peka terhadap perkara berkenaan serta pengaruh negatif yang disebarkan kepada pelajar,” katanya.
Dalam pada itu, Pertubuhan Kesihatan Sedunia (WHO) mendapati cecair rokok eletronik boleh membahayakan kesihatan dan menyebabkan pelbagai masalah kesihatan terutamanya EVALI (e-Cigarette or Vaping Product Use Associated Lung Injury).
Menurut kajian yang dijalankan oleh KKM, penggunaan rokok elektronik dilihat semakin kritikal di mana keseluruhan pengguna rokok elektronik dalam kalangan remaja berumur 13 hingga 17 tahun meningkat daripada 9.8 peratus (2017) kepada 14.9 peratus (2022).
Roslizawati berkata, pihaknya kecewa dan bimbang akan hal berkenaan dan berharap Rang Undang-Undang (RUU) yang dibentangkan oleh KKM pada tahun lalu dapat segera dilaksanakan.
“RUU Kawalan Produk Tembakau dan Merokok 2022 yang telah dibentangkan merupakan suatu kawalan yang komprehensif termasuk larangan kepada generasi yang lahir pada generasi 2007 dan seterusnya.
“RUU ini mesti dibentangkan dan harus diluluskan di Parlimen segera agar aktiviti-aktiviti promosi dan penajaan yang semakin menjolok mata dapat diambil tindakan perundangan,” tegasnya. -KOSMO! ONLINE


Warga asing berdiri tengah jalan demi rakam gambar lori berhias
Oleh KOSMO!

15 Februari 2023, 8:30 pm
BANGKOK – Seorang pelancong asing di Thailand dikecam kerana memberhentikan dan keluar dari kenderaan pikap yang dipandunya sebelum berdiri di tengah jalan raya semata-mata mahu merakam gambar lori 10 roda yang dihias, lapor portal berita Thaiger semalam.
Pemandu lori berkenaan kemudian merakam video memaparkan gelagat warga asing itu sebelum memuat naiknya di akaun TikTok, zico.shock Jumaat lalu.
Rakaman tersebut menunjukkan pelancong asing berkenaan langsung tidak mengendahkan persekitaran jalan raya itu di Sakhon Nakhon, wilayah Isaan.
Dalam rakaman video itu, warga asing berkenaan meletakkan kenderaan pikap berwarna jingga di hadapan lori tersebut dan cuba merakamkan gambarnya menggunakan telefon bimbit.
Namun, dia tidak menyedari bahawa perbuatannya itu telah menyebabkan lalu lintas terhenti kerana mengambil masa yang lama untuk mengendalikan telefon bimbitnya.
Video itu menjadi tular TikTok Thailand dengan mendapat lebih 360,000 tanda suka dan lebih 3,000 komen. – Agensi


Jalan sesak 8km, pemandu lori parah nahas tiga kenderaan
Oleh ASLIZA MUSA

15 Februari 2023, 8:14 pm
IPOH – Seorang pemandu lori cedera parah dalam nahas membabitkan tiga kenderaan di Kilometer 266.5, Lebuh Raya Utara-Selatan arah selatan selepas menuruni Terowong Menora dekat sini hari ini.
Insiden sekitar pukul 5.11 petang itu mengakibatkan kesesakan apabila dua lorong arah selatan terhalang dan ditutup kepada kenderaan.
Perkongsian di media sosial juga memaparkan sebuah kenderaan Perodua Myvi tersepit antara pembahagi jalan dengan sebuah treler.
Ketua Balai Bomba dan Penyelamat (BBP) Meru Raya, Sharudi Muhamad Halil berkata, sepasukan anggota diatur gerak ke lokasi kejadian sebaik sahaja menerima maklumat berhubung nahas tersebut.
Katanya, kemalangan itu membabitkan sebuah lori jenis ‘bonded’ dengan sebuah treler dan kereta Perodua Myvi. Kemalangan tersebut menyebabkan pemandu lori bonded cedera selepas tersepit di dalam kenderaan.
“Operasi membawa keluar mangsa segera dijalankan menggunakan peralatan menyelamat. Mangsa yang cedera diserahkan kepada pasukan perubatan untuk tindakan lanjut,” katanya.

Sementara itu, Twitter @Plustrafik dalam ciapannya pada pukul 6.22 petang memberitahu, lorong kiri laluan masih ditutup bagi kerja-kerja menyelamat oleh pasukan bomba.
Aliran trafik juga sesak sepanjang 7.5KM. Orang ramai diminta menggunakan laluan alternatif bagi mengelak kesesakan lebih teruk. – KOSMO! ONLINE


Murid sekolah jadi Duta Madani Perpaduan
Oleh MUHAMMAD NAJIEB AHMAD FUAD

15 Februari 2023, 7:11 pm
KUALA LUMPUR – Kementerian Pendidikan (KPM) akan menjadikan murid sekolah di seluruh negara sebagai Duta Madani Perpaduan selaras pelaksanaan konsep dibawa oleh Kerajaan Perpaduan ketika ini.
Menterinya, Fadhlina Sidek berkata, duta itu amat penting bagi memberi pengetahuan lebih jelas dan mendedahkan murid tentang perpaduan sejak di peringkat sekolah.
Katanya, beliau mengambil inspirasi berkenaan hasil konsep yang dibawa oleh Jabatan Pendidikan Daerah Sentul melalui Festival Semarak Ilmu berlangsung hari ini.
“Duta ini sangat penting sebab mereka (murid) akan menggagaskan satu yang saya fikir optik lebih jelas tentang perpaduan di peringkat sekolah.
“Integrasi kaum dan juga pengukuhan idealisme dan juga dari segi kerangka Madani itu sendiri yang inklusif dan juga mempunyai potensi, seni dan budaya yang mesti kita teruskan,” katanya kepada pemberita selepas merasmikan Festival Semarak Ilmu di HGH Convention Centre di sini hari ini.
Beliau juga turut mengisytiharkan Duta Madani Perpaduan diperingkat Wilayah Persekutuan Kuala Lumpur hari ini dan akan mengembangkan ia secara berperingkat di sekolah seluruh negara.

“Selepas ini kita akan bawa mereka (murid) untuk bersama berkongsi dengan negeri-negeri lain juga berkaitan dengan potensi dan juga bagaimana mampu terus menjadi Duta Madani di peringkat sekolah,” ujarnya.
Sementara itu, Festival Semarak Ilmu Tahun 2023 diadakan bagi mengetengahkan bakat , kreativiti serta potensi murid-murid sekolah di daerah Sentul menerusi pelbagai aktiviti antaranya persembahan daripada johan bercerita, tarian rakyat dan tradisional, koir, deklamasi sajak, bicara berirama, gamelan dan angklung. – KOSMO! ONLINE


Anwar hargai pengorbanan pasukan SAR Malaysia di Turkiye
Oleh KOSMO!

15 Februari 2023, 7:21 pm
PETALING JAYA – Perdana Menteri, Datuk Seri Anwar Ibrahim menghargai segala usaha dan pengorbanan yang dilakukan pasukan pencari dan penyelamat (SAR) Malaysia bagi membantu mangsa gempa di Turkiye.
Sehubungan itu, beliau turut menitipkan pesanan kepada semua yang terlibat agar terus komited mencurahkan bakti serta menjaga keselamatan ketika melaksanakan operasi menyelamat.
“Saya melihat sendiri kesungguhan, kecekapan dan tahap profesionalisme yang tinggi sewaktu pengoperasiaan menyelamat mangsa gempa bumi di kawasan tersebut.
“Saya dimaklumkan bahawa anggota Pasukan Mencari dan Menyelamat Khas Malaysia (SMART), Jabatan Bomba dan Penyelamat Malaysia, Angkatan Pertahanan Awam dan Kor Kesihatan Angkatan Tentera Malaysia telah menzahirkan pengorbanan dan keupayaan yang ternyata luar biasa,” katanya.
Beliau berkata demikian selepas melawat dan bertemu pasukan negara di Nurdagi, Gaziantep Turkiye hari ini.
Dalam pada itu, Ahli Parlimen Tambun itu juga sempat mendengar perkongsian pengalaman anggota-anggota yang menjalankan operasi di sana.

Anwar kemudian dijangka berangkat ke Ankara bagi menemui, Presiden Turkiye Recep Tayyip Erdogan.
Terdahulu, Kosmo! melaporkan Anwar terus ke kawasan bencana sejurus tiba di Gaziantep, Turkiye pada pukul 7.50 pagi (waktu tempatan). – KOSMO! ONLINE


Liga Hoki Malaysia: Young Tigress tewaskan TLHT
Oleh TENGKU DANISH BAHRI TENGKU YUSOFF

15 Februari 2023, 8:18 pm
KUALA TERENGGANU – Pasukan Hoki Wanita Terengganu (TLHT) mensia-siakan kelebihan laman sendiri apabila tewas 1-2 kepada Young Tigress dalam aksi Liga Hoki Malaysia (MHL) di Stadium Hoki Majlis Bandaraya Kuala Terengganu (MBKT) di sini hari ini.
Pelawat mula mendahului menerusi pukulan ‘reverse’ Siti Nur Irdina Mohd. Nor pada minit ketujuh.
Kedua-dua pasukan kemudian bertukar serangan namun usaha pemain TLHT, Nur Atira Mohamad Ismail tersasar sebelum percubaan Azmyra Mia Sofea Azhairy pula dinafikan penjaga gol tuan rumah.
Skuad Young Tigress semakin garang selepas pemain kebangsaan, Khairunnisa Ayuni Mohd. Sharuddin (m-33) menyudahkan pukulan sudut penalti untuk menjadikan kedudukan 2-0.
Tuan rumah yang kian tertekan berjaya mengurangkan defisit gol melalui pukulan sudut penalti Fazila Sylvester Silin pada minit ke-46 dan jaringan itu memberi tonik buat tuan rumah.
Begitupun, Kebangkitan yang cuba direncana TLHT tidak membuahkan hasil setelah hantaran Fazila pada minit ke-56 gagal disempurnakan Qasidah Najwa Muhammad Halimi.

Peluang terbaik tuan rumah menyamakan kedudukan menjelma dua minit sebelum tamat namun pukulan sudut penalti Fazila diselamatkan penjaga gol Young Tigress, Fitrinur Amiera Ramlee.
Kemenangan 2-1 itu membolehkan anak-anak buah Lailin Abu Hassan mendahului carta MHL kategori wanita dengan enam mata hasil dua kemenangan berturut-turut. – KOSMO! ONLINE


Sanggup rosakkan 4 kereta larikan dadah hampir setengah juta
Oleh AZMI NORDIN

15 Februari 2023, 7:25 pm
KUALA LUMPUR – Pengedar dadah sepenuh masa bertindak agresif ketika ditahan pihak polis selepas kegiatannya dihidu dalam satu serbuan di tepi jalan, Jalan Klang Lama, di sini, semalam.
Ketua Polis Kuala Lumpur, Datuk Azmi Abu Kassim berkata, hasil maklumat orang awam, Jabatan Siasatan Jenayah Narkotik (JSJN) Ibu Pejabat Kontinjen (IPK) Kuala Lumpur telah menangkap seorang lelaki tempatan menerusi Op Baccharis.
Katanya, operasi bermula pukul 5 hingga 9 malam itu berjaya menahan suspek di dalam sebuah kereta jenis Nissan Cefiro dan hasil ujian air kencing mendapati suspek di bawah pengaruh methamphetamine
“Suspek yang juga duda anak tiga telah bertindak agresif ketika ditahan selepas didapati memiliki syabu seberat 5 kilogram (kg) bernilai RM219,000.
“Sekurang-kurangnya empat buah kereta orang awam dirosakkan suspek bagi mengelakkan dirinya daripada ditangkap. Namun tiada kecederaan jiwa yang berlaku,” katanya dalam kenyataan hari ini.
Susulan tangkapan suspek berusia 38 tahun itu, serbuan kedua membawa kepada rampasan sebanyak 14,600 biji pil erimin 5 yang bernilai RM219,000 serta wang tunai RM1050 di sebuah kondominium di Taman Desa, di sini.

Menurut Azmi, jumlah keseluruhan rampasan dadah, wang tunai dan kereta Nissan Cefiro dipandu suspek bernilai kira-kira RM473,050.
“Kegiatan suspek selama dua bulan sebagai pengedar dadar telah menjadikan kondominium mewah yang dikawal pengawal keselamatan sebagai tempat penyimpanan bahan khayal tersebut untuk mengaburi pihak berkuasa.
“Suspek perolehi bekalan dadah daripada pengedar tempatan di dalam daerah ini juga dan menjadikan aktiviti mengedar dadah sebagai saluran pendapatan utamanya,” ujarnya.
Tegas Azmi, siasatan lanjut masih dijalankan bagi mengesan baki ahli-ahli sindiket yang terlibat dan kes disiasat di bawah Seksyen 39B Akta Dadah Berbahaya 1952.
“Suspek direman tujuh hari sehingga Selasa hadapan. Kejayaan tangkapan ini juga hasil daripada maklumat orang awam diberikan kepada pihak polis,” katanya. – KOSMO! ONLINE


Isteri nekad saman suami sebar HIV selepas curang
Oleh KOSMO!

15 Februari 2023, 7:30 pm
BANGKOK – Seorang wanita meminta bantuan seorang peguam terkenal di Thailand untuk memfailkan saman terhadap suaminya selepas dia dan bayinya dijangkiti virus kurang imun (HIV), lapor laman berita Thaiger semalam.
Wanita tersebut percaya bahawa kecurangan suaminya telah mengakibatkan bayi mereka yang baru lahir meninggal dunia.
Kisah mengenai wanita itu didedahkan oleh peguam, Kirdphon Kaewkird di laman Facebook semalam.
“Saya tertekan. Saya terima panggilan daripada seorang wanita yang tinggal di Surin, wilayah Isaan. Dia berkata bahawa suaminya menjalinkan hubungan sulit dengan seseorang dan dijangkiti HIV.
“Virus itu menjangkiti dia dan janinnya. Bayinya yang baru lahir sakit dan kemudian meninggal dunia akibat virus itu,” jelas Kirdphon.
Wanita itu mendakwa dia tidak pernah berasa curiga dengan suaminya sebelum bayinya dilahirkan dan jatuh sakit. Namun, setelah doktor mengesahkan bayi mereka dijangkiti HIV, suaminya kemudian mengaku telah curang.

Mangsa meminta bantuan Kirdphon untuk menyaman lelaki itu atas bahaya yang ditimbulkan, termasuk kematian bayi mereka. Kirdphon berjanji untuk membantunya secepat mungkin walaupun dia dimasukkan ke hospital akibat kegagalan buah pinggang.
Menurut Kirdphon, masalah kekurangan sijil perkahwinan rasmi yang dihadapi wanita itu akan menyukarkan dia untuk menyaman lelaki tersebut.
Bagaimanapun, wanita berkenaan boleh mendakwa suaminya atas kecuaian mengikut Seksyen 297 Undang-Undang Jenayah.
Ini kerana si suami sedar bahawa dia menghidap HIV tetapi tidak berusaha untuk mencegah penularan. Kecuaiannya membawa kepada kesan serius penyebaran HIV dan kematian bayi.
Seksyen 297 akan membawa hukuman penjara antara enam bulan hingga 10 tahun. – Agensi


Warga emas tertelan skru ketika jalani rawatan gigi
Oleh KOSMO!

15 Februari 2023, 8:00 pm
MADRID – Sepasukan doktor di Sepanyol terkejut apabila menemui sebatang skru dalam paru-paru seorang wanita warga emas selepas dia didakwa menelannya semasa menjalani satu prosedur pergigian, lapor akhbar New York Post semalam.
Wanita berusia 70 tahun itu menyedari ‘sesuatu yang tidak kena’ selepas mengalami jangkitan pernafasan tanpa sebab yang jelas, lapor laman berita Jam Press.
Dia mengunjungi Hospital Vithas Vigo di bandar Pontevedra di mana imbasan X-ray mendedahkan punca ketidakselesaannya. Sebatang skru logam bersaiz 9 milimeter tersangkut pada paru-parunya.
Rakaman yang diambil menerusi alat bronkoskop (tiub fleksibel dengan kamera) memaparkan kedudukan skru di dalam saluran pernafasannya.
Menurut satu kajian kes, wanita itu seolah-olah terhidu bau logam ketika menjalani beberapa rawatan pergigian yang bermula sejak hampir setahun lalu.
Pada awalnya, doktor memasang dua implan tulang pengganti pada giginya, diikuti satu prosedur akhir dua bulan kemudian.

Bagaimanapun, wanita itu mendakwa dia tidak pernah menelan apa-apa skru. Ia dilaporkan terperangkap dalam sistem pernafasannya selama lapan bulan.
Doktor berjaya mengeluarkan bendasing itu menggunakan forsep dalam satu prosedur selama beberapa jam. Dia kemudian dibenarkan pulang dan pulih dengan baik. – Agensi


Zaliha minta petugas kesihatan lebih matang, ajak bersemuka
Oleh Abdul Rahman Razali

15 Februari 2023, 7:36 pm
Zaliha minta petugas kesihatan lebih matang, ajak bersemuka | 15 MINIT MMTV 15 FEBRUARI 2023


Lelaki disamun selepas keluar bank
Oleh NORHAFIZAN ZULKIFLI

15 Februari 2023, 6:11 pm
KUANTAN – Satu video tular di media sosial berdurasi dua minit 51 saat memaparkan seorang lelaki terbaring di atas jalan berhadapan Bank Ambank Jalan Beserah di sini dipercayai selepas disamun.
Ketua Polis Daerah Kuantan, Asisten Komisioner Wan Mohd Zahari Wan Busu berkata, polis menerima aduan orang awam berhubung insiden itu pada pukul 2.40 petang semalam.
“Siasatan awal mendapati pada kira-kira pukul 2.15 petang semalam, mangsa yang berumur 41 tahun telah disamun dua lelaki menaiki sebuah motosikal di hadapan bangunan Ambank, Jalan Beserah.
“Dalam kejadian itu, mangsa dikatakan telah terjatuh hingga terbaring atas jalan dan suspek melarikan wang yang baru dikeluarkan oleh mangsa,” katanya dalam kenyataan di sini hari ini
Menurutnya akibat daripada kejadian itu mangsa dikatakan mengalami kerugian kira-kira RM150,000 dan kes disiasat mengikut Seksyen 395 Kanun Keseksaan.
“Polis masih giat mengesan suspek. Sekiranya mempunyai sebarang maklumat berkaitan kes ini boleh menyalurkan maklumat ke Ibu Pejabat polis Daerah Kuantan di talian 09-5652222 atau mana-mana balai polis berdekatan,” katanya. – KOSMO! ONLINE


Gempar tapir masuk bandar Dungun
Oleh NIK NUR IZZATUL HAZWANI NIK ADNAN

15 Februari 2023, 6:47 pm
DUNGUN – Penduduk tempatan gempar dengan kehadiran seekor tapir jantan seberat kira-kira 250 kilogram tersesat dan berkeliaran di sekitar bandar ini hari ini.
Pegawai Angkat Pertahanan Awam (APM) Dungun, Ahmad Kamal Hakim Ngah berkata, kehadiran tapir tersebut disedari apabila haiwan dilindungi itu memasuki pekarangan agensi berkenaan pada pukul 6.20 pagi.
“Haiwan liar itu berjaya meloloskan diri sebelum merayau-rayau sekitar bandar ini termasuk di beberapa premis perniagaan. Tapir itu kemudian memasuki beberapa perkampungan berhampiran sebelum terjatuh ke dalam parit di Kampung Alor Tembesu.
“Haiwan itu ditangkap dengan bantuan penduduk kampung. Jentolak digunakan untuk membawanya naik dari parit sebelum diserahkan kepada Jabatan Perlindungan Haiwan Liar dan Taman Negara (Perhilitan),” katanya di sini hari ini.
Ahmad Kamal Hakim berkata, tiada insiden tidak diingini berlaku, namun kehadiran tapir tersebut menggemparkan penduduk yang mengambil turut peluang merakam video haiwan berkenaan.
Sementara itu, Pengarah Perhilitan Terengganu, Loo Kean Seong berkata, tapir itu mengalami sedikit kecederaan dan akan dilepaskan ke hutan simpan berhampiran selepas rawatan selesai. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Pengemis melaram pakai bulu mata, warna kuku
Oleh KOSMO!

15 Februari 2023, 6:30 pm
JAKARTA – Sebuah klip video tular di media sosial Indonesia memaparkan situasi seorang pemandu kereta yang terkejut apabila disapa oleh pengemis wanita yang bersolek dengan memakai bulu mata palsu serta pewarna kuku, lapor program berita Liputan6.
Video tersebut dimuat naik di akaun TikTok @lisadewiwod. Kejadian itu dikatakan berlaku di Pulau Dewata, Bali.
Berdasarkan video tersebut, kelihatan seorang wanita mengemis di jalanan sambil mendukung anak kecil.
Wanita yang memakai ‘hoodie’ itu dilihat menghulurkan tangan ketika menghampiri sebuah kereta.
Pemandu kereta itu terkejut selepas menurunkan cermin tingkap apabila dia mendapati pengemis wanita berkenaan memakai bulu mata palsu dan mewarna kuku.
Video tersebut mendapat perhatian netizen di ruangan komen.

“Nak derma 1,000 rupiah (RM0.29) tidak yakin, takut dipulangkan semula,” komen seorang netizen.
“Saya mahu menderma tetapi berfikir dua kali, saya tidak pernah menggunakan bulu mata dan mewarna kuku,” tulis netizen lain. – Agensi


Harga runcit RON95, RON97 kekal
Oleh MOHD RIDZAUDDIN ROSLAN

15 Februari 2023, 6:15 pm
PUTRAJAYA- Harga runcit petrol RON95 dan RON97 kekal pada paras RM2.05 dan RM3.35 seliter bagi tempoh 16 hingga 22 Februari 2023.
Sementara itu, harga runcit bagi diesel turut menunjukkan trend sama apabila kekal ditawarkan pada paras RM2.15 seliter.
Kementerian Kewangan berkata, penetapan harga runcit produk petroleum bagi minggu tersebut diputuskan dengan menggunakan formula Automatic Pricing Mechanism.
“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 dan diesel RM2.15 seliter meskipun harga pasaran sebenar kedua-dua produk telah melebihi paras harga siling ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya dalam satu kenyataan di sini tadi. – KOSMO! ONLINE


Lelaki pijak, lompat atas kereta McLaren ditahan
Oleh KOSMO!

15 Februari 2023, 7:00 pm
LONDON – Seorang pengedar kereta mewah di Britain terkejut apabila mendapati seorang lelaki memijak kereta McLaren miliknya yang berharga £225,000 (RM1.2 juta), lapor akhbar Daily Star semalam.
George Gehdu, memuat naik sebuah klip video memaparkan situasi seorang pejalan kaki memijak cermin hadapan kereta jenama McLaren Spider berwarna jingga yang diparkir di tepi jalan di Uxbridge, barat London.
Semasa dia berada di kedai gunting rambut, orang yang tidak dikenali itu melompat ke atas bumbung keretanya dan bergerak-gerak sebelum menghentak bahagian belakang.
Lelaki itu kemudian melompat ke atas jalan dan berlalu pergi sambil diperhatikan beberapa pejalan kaki yang terkejut.
Gehdu berasa kecewa setelah melihat kerosakan pada keretanya tetapi polis tiba tidak lama kemudian lalu memberkas lelaki itu di tempat kejadian.
“Saya tidak berkorban dan bekerja keras hanya untuk beberapa orang yang cemburu mahu merosakkannya,” kata Gehdu.

Gehdu  berharap untuk berkongsi rakaman itu sebagai peringatan kepada pemilik kereta super lain supaya berhati-hati terhadap orang yang ‘tidak mahu sesiapa memiliki sesuatu yang bagus’. – Agensi


Malaysia mampu jadi negara berpendapatan tinggi seawal 2026 – Rafizi
Oleh MOHD. HUSNI MOHD. NOOR

15 Februari 2023, 7:00 pm
PUTRAJAYA – Malaysia berpotensi mencapai negara berpendapatan tinggi seawal 2026 jika pertumbuhan ekonomi tahunan negara kekal sekitar empat hingga lima peratus.
Menteri Ekonomi, Rafizi Ramli berkata, jika pertumbuhan berkembang lebih bagus iaitu melepasi lima peratus setahun, maka Malaysia boleh mencapai status itu dalam hanya dalam tempoh dua tahun.
Beliau berkata, bagi mencapai status itu, negara perlu bergantung kepada dua perkara iaitu pertumbuhan ekonomi dan faktor kadar tukaran wang asing.
“Faktor tukaran asing juga penting memandangkan paras negara berpendapatan tinggi adalah dalam dolar iaitu AS$15,200 dan jika mata wang Ringgit lebih kukuh, sudah tentu lebih awal boleh capai.
“Jika terus begini (ekonomi berkembang empat hingga lima peratus), Malaysia akan capai negara berpendapatan tinggi pada penggal ini (Kerajaan Perpaduan),” katanya pada sidang media hari ini.
Mengulas prestasi tahunan ekonomi 2022, Rafizi berkata, negara merekodkan kadar pertumbuhan keluaran dalam negara kasar (KDNK) tahunan sebanyak 8.7 peratus pada 2022.

Kata beliau, kerajaan akan memberi tumpuan kepada dua fokus utama tahun ini iaitu menangani kos sara hidup dan meningkatkan pendapatan rakyat.
“Kami akan melancarkan program Inisiatif Pendapatan Rakyat (IPR) pada 26 Februari ini bertujuan menambah pendapatan rakyat. Sasaran pertama IPR adalah golongan miskin tegar dan keluarga B40 di seluruh negara,” katanya. – KOSMO! ONLINE


Ayam, telur laris terjual pada jualan Pasar Tani Mesra
Oleh ASLIZA MUSA

15 Februari 2023, 7:06 pm
IPOH – Sebanyak 1,000 ekor ayam dan 2,000 papan telur laris terjual dalam jualan Pasar Tani Mesra sempena Hari Bertemu Pelanggan di pekarangan Stadium Indera Mulia di sini hari ini.
Gerai menjual barangan keperluan itu menjadi tumpuan sebaik sahaja harga ‘happy hour’ RM6 bagi seekor ayam dan RM10 bagi sepapan telur gred A diumumkan dalam tiga sesi.
Seorang pengunjung, Nur Maira Adnan, 39, berkata, dia berpuas hati dengan harga yang ditawarkan malah tidak melepaskan peluang membeli ayam dan telur pada waktu ‘happy hour’.
“Apabila saya dengar ada jualan murah di sini, saya ajak rakan datang. Harganya memang jauh lebih murah, sebab jika beli seekor ayam di kedai runcit pun, boleh cecah RM18 ke RM20.
“Sebab itu, saya sanggup tunggu ‘happy hour’ sebab harga bagi seekor ayam hanya RM6, mana mahu dapat harga serendah itu,” katanya ketika ditemui di pekarangan Stadium Indera Mulia di sini hari ini.
Sementara itu, seorang suri rumah, Kamsiah Nordin, 59, berkata, dia tidak kisah beratur panjang asalkan dapat membeli ayam dan telur yang dijual lebih murah daripada harga pasaran.

Katanya, jualan murah seperti itu perlu diteruskan pada masa akan datang bagi membantu golongan berpendapatan rendah.
“Kalau boleh buat sebulan sekali, lebih kerap pun bagus juga. Bagi kami, ini masa yang ditunggu sebab sekarang semua orang mahu berjimat. Jika ada pilihan lebih murah apa salahnya,” katanya.
Sementara itu, Pengerusi Pembangunan Luar Bandar, Perladangan, Pertanian dan Industri Makanan Perak, Datuk Mohd. Zolkafly Harun berkata, jualan berkenaan disediakan bagi memberi peluang kepada rakyat mendapatkan barangan pada harga berpatutan.
“Sambutan diterima sangat baik dan jika tiada halangan, kita akan teruskan program ini ke daerah-daerah lain, mungkin sebulan sekali,” katanya. – KOSMO! ONLINE


Kumpulan agresif samun guna parang, ikat mangsa berjaya ditumpaskan
Oleh NOR SHAFAWATI YUP

15 Februari 2023, 6:23 pm
SEREMBAN – Satu kumpulan jenayah yang aktif melakukan samun dan pecah masuk premis kedai di sekitar Mantin di sini sejak pertengahan tahun lalu berjaya ditumpaskan dengan penahanan 15 suspek.
Ketua Polis Negeri Sembilan, Datuk Ahmad Dzaffir Mohd. Yussof berkata, kumpulan tersebut amat agresif dengan setiap ahli kumpulan menggunakan senjata parang dan mangsa kebanyakannya diikat.
Ahmad Dzaffir berkata, rentetan daripada itu satu operasi khas Op Tajam Mantin telah dilancarkan pada 26 Januari hingga 3 Februari lalu berjaya membuat tangkapan ke atas 15 suspek berusia antara 25 hingga 41 tahun di sekitar Nilai dan Kajang, Selangor.
“Siasatan mendapati kesemua suspek mempunyai rekod lampau melibatkan kes samun, pecah rumah, curi kenderaan, pengedaran dan penyalahgunaan dadah.
“Dengan kejayaan ini, polis Kontinjen Negeri Sembilan telah berjaya menyelesaikan 18 kes yang dilakukan kumpulan tersebut yang mana 13 kes di Negeri Sembilan dan lima kes lagi di Selangor melibatkan kerugian berjumlah RM231,631.50,” katanya.
Tambah beliau, kertas siasatan telah dirujuk ke Pejabat Timbalan Pendakwa Raya Negeri Sembilan untuk arahan dituduh di bawah Seksyen 457 Kanun Keseksaan iaitu melakukan pecah rumah, Seksyen 414 Kanun Keseksaan (melupuskan harta curi) dan Seksyen 29(1) Akta Kesalahan Mecil 1955 (gagal menjelaskan wang dalam akaun). – KOSMO! ONLINE


Suami isteri aktif pecah mesin token dicekup
Oleh SAFINA RAMLI

15 Februari 2023, 6:34 pm
GEORGE TOWN –  Enam lelaki termasuk dua pasangan suami isteri ditahan polis Ahad lalu kerana disyaki terlibat dalam kegiatan memecah mesin token permainan dan mesin urut di beberapa negeri termasuk di Pulau Pinang.
Suspek terdiri daripada empat lelaki dan dua wanita berasal dari Johor itu ditahan di Sungai Nibong di sini semasa mereka dalam perjalanan menaiki sebuah kereta Perodua Alza kira-kira pukul 10.30 malam.
Ketua Polis Daerah Timur Laut, Asisten Komisioner Soffian Santong berkata, pada 31 Januari lalu, pihaknya menerima laporan seorang lelaki mendakwa mengalami kerugian RM2,365 apabila dua mesin token permainan miliknya di sebuah pasar raya di sini dipecahkan, manakala wang tunai dalam mesin dicuri.
“Susulan daripada laporan ini, satu operasi telah dijalankan oleh Bahagian Siasatan Jenayah Timur Laut bersama cawangan kereta peronda. Polis berjaya mengesan kereta jenis Perodua Alza yang dinaiki suspek menerusi rakaman televisyen litar tertutup (CCTV) sebuah pasar raya.
“Polis berjaya menahan kesemua suspek berusia 22 hingga 32 tahun itu selepas kereta yang dinaiki mereka berjaya dipintas,” katanya dalam sidang media di Ibu Pejabat Polis Daerah (IPD) Timur Laut di sini hari ini.
Menurut Soffian, hasil soal siasat mendapati kesemua suspek terlibat dalam 11 kes pecah mesin duit token iaitu enam di Pulau Pinang, Perak (dua kes), Kedah (dua kes) dan Kelantan (satu kes) sejak Januari lalu dengan melibatkan kerugian RM20,000.

“Mereka bergerak dari satu negeri ke satu negeri bagi menjalankan kegiatan pecah mesin token. Mereka berpura-pura bermain mesin permainan ini dan berkumpul beramai-ramai lalu salah seorang daripadanya akan memotong mangga yang menjadi tempat simpanan wang mesin token ini.
“Suspek kini ditahan reman selama lima hari sehingga 17 Februari ini bagi membantu siasatan di bawah Seksyen 379 Kanun Keseksaan,” tambahnya. – KOSMO! ONLINE


JBPM sedia hantar pasukan dan aset ke Turkiye
Oleh AMREE AHMAD

15 Februari 2023, 6:54 pm
PUTRAJAYA- Jabatan Bomba dan Penyelamat Malaysia (JBPM) bersedia menghantar pasukan baharu untuk misi bantuan kepada mangsa gempa bumi di Turkiye.
Ketua Pengarahnya, Datuk Abdul Wahab Mat Yassin berkata, pihaknya sentiasa bersedia pada bila-bila jika ada keperluan tambahan untuk anggota dan aset digerakkan ke negara itu.
“Setakat ini, belum ada permintaan tambahan daripada pihak sana, namun secara umum, pihak JBPM bersiap siaga demi memastikan kelancaran misi pasukan Malaysia,” katanya pada sidang media selepas Majlis Istiadat Pemakaian Tanda Pangkat di sini tadi.
Mengulas lanjut, Abdul Wahab berkata, setakat semalam JBPM telah berjaya membantu menyelamatkan lima mangsa yang masih hidup akibat runtuhan di sana.
“Bagaimanapun, sejumlah 34 mangsa lagi disahkan meninggal dunia dan maklumat perkembangan misi itu sentiasa dikemas kini pada setiap malam,” jelasnya.
Sementara itu, mengulas mengenai lawatan Perdana Menteri, Datuk Seri Anwar Ibrahim ke Turkiye, beliau berkata, pasukan Malaysia dijangka memberikan taklimat terkini berhubung situasi berkenaan. – KOSMO! ONLINE


7 kedai makan kotor di Wakaf Che Yeh dikompaun
Oleh ROSLIZA MOHAMED

15 Februari 2023, 5:34 pm
KOTA BHARU – Majlis Perbandaran Kota Bharu-Bandar Raya Islam (MPKB-BRI) mengeluarkan kompaun terhadap tujuh kedai makan di Wakaf Che Yeh di sini semalam selepas didapati tidak menjaga kebersihan di kawasan premis mereka.
Yang Dipertuanya, Rosnazli Amin berkata, ketujuh-tujuh premis itu dikompaun dalam operasi yang dijalankan Unit Kebersihan Premis Makanan, Bahagian Kesihatan Awam MPKB-BRI selama dua jam bermula pukul 9 malam.
Menurutnya, kompaun sebanyak RM500 dikeluarkan terhadap premis itu mengikut Undang-Undang Kecil Pengendali Makanan MPKB-BRI (Pindaan) 1990.
“Kita dapati masih ada peniaga yang tidak menjaga kebersihan di premis menjual makanan terutama ruang dapur dan tempat penyediaan makanan.
“Operasi ini bertujuan memantau tahap kebersihan premis makanan bagi persediaan cuti sekolah tidak lama lagi. Selain itu, operasi yang dijalankan juga merupakan rutin dan tugasan harian di bawah kawasan pentadbiran MPKB-BRI,” katanya ketika dihubungi Kosmo!hari ini.
Mengulas lanjut, Rosnazli berkata, MPKB-BRI memfokuskan kepada lokasi tumpuan ramai terutamanya di pasar malam, premis perniagaan di kawasan dataran, pasar raya dan di sekitar kawasan Lembah Sireh di sini. – KOSMO! ONLINE


Budak dua tahun hilang ketika tunggu bapa balik kerja
Oleh CHERINE JON

15 Februari 2023, 5:28 pm
SEMATAN – Seorang kanak-kanak lelaki hilang ketika sedang bermain sementara menunggu bapanya balik kerja di Kuari Batu Perigi, di sini.
Jurucakap Pusat Gerakan Operasi Bomba Sarawak berkata dalam kejadian yang dilaporkan kira-kira pukul 4.05 petang tadi, kanak-kanak berusia dua tahun itu sedang bersama ibunya.
“Mangsa disedari hilang oleh ibunya semasa sedang menunggu ayahnya pulang dari kerja di pondok Kuari Batu Perigi.
“Mangsa kali terakhir dilihat oleh ibunya sedang bermain di luar kawasan pondok belakang rumah kongsi kuari berkenaan.
“Setelah menyedari mangsa tiada bersebelahan, ibu mangsa terus memanggil serta bergegas mencarinya dengan bantuan suami dan beberapa pekerja lain di sekitar kawasan berkenaan namun masih gagal dijumpai,” katanya dalam kenyataan, hari ini.
Susulan itu, katanya operasi mencari dan menyelamat (SAR) segera digerakkan oleh pasukan dari Balai Bomba dan Penyelamat (BBP) Lundu dengan kerjasama polis, Angkatan Pertahanan Awam (APM) dan pekerja Kuari Batu Perigi.

Operasi SAR dilakukan di sekitar belakang rumah serta kawasan kuari dalam radius dalam 1 kilometer sehingga ke kawasan ladang kelapa sawit. – KOSMO! ONLINE


Pelanggan tembak pekerja restoran kerana beri minuman salah saiz
Oleh KOSMO!

15 Februari 2023, 6:00 pm
WASHINGTON – Seorang lelaki di Amerika Syarikat (AS) menembak seorang pekerja sebuah restoran makanan segera selepas dia dihidangkan minuman dengan saiz gelas yang salah, lapor akhbar Daily Mirror semalam.
Pekerja restoran Wendy’s yang berusia 16 tahun itu cedera di bahu selepas pelanggan tersebut melepaskan tembakan melalui tingkap pandu lalu.
Ketika kejadian, seorang lagi pekerja berusia 17 tahun cedera tetapi tidak memerlukan rawatan di hospital.
Seorang rakan mangsa berkata, suspek melepaskan tembakan selepas menerima makanan tidak sama seperti yang dipesan.
“Dia memesan gelas besar tetapi mendapat gelas kecil. Dia datang kembali dan melepaskan tembakan.
“Ini adalah kawasan kejiranan dan sibuk. Terdapat kanak-kanak berjalan di kiri dan kanan. Dia tidak boleh buat begitu,” kata pekerja yang enggan identitinya didedahkan.

Perkhidmatan kecemasan bergegas ke lokasi kejadian pada 8 Februari lalu di Lynn, negeri Massachusetts. Lebih enam buah kereta peronda polis dikerah mengawal kawasan itu.
Polis kemudian mengesahkan kes tersebut, manakala rakaman di tempat kejadian memaparkan dua lubang peluru menembusi tingkap pandu lalu restoran Wendy’s. – Agensi


Bekalan telur ayam di Kedah cukup sehingga Aidilfitri
Oleh NUR SYAZWANA MANSOR

15 Februari 2023, 5:21 pm
SUNGAI PETANI – Lembaga Pemasaran Pertanian Persekutuan (FAMA) Kedah memberi jaminan bekalan telur ayam di negeri ini mencukupi untuk menampung keperluan permintaan telur sehingga sambutan Hari Raya Aidilfitri nanti.
Pengarahnya, Isa Hamzah berkata, ia susulan kerjasama FAMA dan Jabatan Perkhidmatan Veterinar (JPV) dengan tujuh penternak ayam telur di negeri ini sejak awal tahun ini.
Katanya, kerjasama itu bagi memastikan bekalan telur sentiasa mencukupi terutama menjelang Ramadan dan Aidilfitri nanti.
“Selain itu, kita juga telah mendapat bekalan telur tambahan menerusi kerjasama dengan sebuah syarikat pengeluar telur ayam di Melaka sejak tahun lalu.
“Sehingga kini, kita sudah ambil kira-kira 350,000 biji telur pelbagai gred dari syarikat tersebut bagi memenuhi permintaan pasaran telur di negeri ini,” katanya kepada pemberita selepas Majlis Perasmian Program New Breed Marketing Entrepreneur (NBME) Ejen Pemasar FAMA di Kolej Komuniti Sungai Petani di sini hari ini.
Sementara itu, menurut Isa, selain telur ayam, bekalan sayur juga dijamin mencukupi. – KOSMO! ONLINE


Gigi, fisioterapi antara skop baharu Program Selangor Saring
Oleh MOHAMAD NAUFAL MOHAMAD IDRIS

15 Februari 2023, 5:57 pm
SHAH ALAM – Kerajaan negeri akan meneruskan Program Selangor Saring dengan memperluaskannya kepada tiga kategori baharu iaitu saringan telinga, pemeriksaan gigi dan perkhidmatan fisioterapi pada tahun ini.
Pengerusi Jawatankuasa Tetap Kesihatan Awam Negeri Selangor, Dr. Siti Mariah Mahmud berkata, sebanyak RM2.6juta diperuntukkan bagi program saringan itu dengan menyasarkan seramai 31,000 penerima manfaat di kesemua 56 Dewan Undangan Negeri (DUN) di negeri ini.
Katanya, bagi program dilaksanakan tahun lalu telah menerima lebih 20,000 pendaftaran dan berjaya mengenal pasti 49 peratus kes yang memerlukan tindakan susulan, konsultasi dan rawatan lanjut.
“Pada tahun ini, Kerajaan Negeri telah memperluaskan skop perkhidmatan kepada tiga kategori iaitu saringan telinga, pemeriksaan gigi dan perkhidmatan fisioterapi selain saringan asas yang lain meliputi penyakit tidak berjangkit, kanser serta berkaitan mata.
“Kita menyeru penduduk Selangor yang mempunyai faktor-faktor risiko seperti sejarah keluarga, berat badan berlebihan dan gaya hidup tidak sihat serta mereka yang masih belum dikenal pasti oleh doktor mempunyai penyakit dinyatakan untuk mendaftar ke Program Selangor Saring,” katanya dalam satu kenyataan hari ini.
Beliau menambah, pendaftaran boleh dibuat menerusi aplikasi SELangkah bermula pukul 2 petang hari ini dengan setiap pemohon perlu melengkapkan borang saringan awal ketika proses pendaftaran bertujuan untuk mengenal pasti latar belakang serta faktor risiko pemohon.

“Individu yang layak akan menerima baucer untuk menjalani saringan kesihatan tanpa sebarang bayaran di lokasi dan tarikh yang ditetapkan. Maklumat lanjut boleh didapati melalui laman sesawang selangorsaring.selangkah.my. atau menghubungi talian hotline Selcare iaitu 1-800-22-6600,” katanya. – KOSMO! ONLINE


MISC rekod hasil RM13.8 bilion tahun kewangan 2022
Oleh MUHAMMAD IKHWAN IDERIS

15 Februari 2023, 5:31 pm
PETALING JAYA – Penyedia perkhidmatan dan penyelesaian maritim, MISC Berhad (MISC) merekodkan hasil berjumlah RM13.86 bilion bagi tahun kewangan berakhir 31 Disember 2022, iaitu 29.9 peratus lebih tinggi berbanding tahun sebelumnya.
Ia berikutan sumbangan hasil lebih tinggi daripada semua segmen perniagaannya, termasuk segmen petroleum, penghantaran produk dan luar pesisir serta aset gas & penyelesaian.
Kumpulan turut merekodkan keuntungan operasi 59.2 peratus lebih tinggi berjumlah RM3.1 bilion, manakala untung sebelum cukai pula berjumlah RM1.87 bilion, berbanding RM1.77 bilion yang direkodkan pada tahun 2021.
Presiden & Ketua Pegawai Eksekutif Kumpulan, Rajalingam Subramaniam berkata, pihaknya menyampaikan prestasi kewangan positif untuk suku tahun keempat berakhir 31 Disember 2022, didorong oleh daya tahan perniagaan di seluruh Kumpulan.
“Kami sebagai satu pasukan akan kekal fokus dan komited untuk meneroka prospek baharu, perkongsian sinergistik dan penyelesaian inovatif.

“Penghargaan ikhlas kami kepada semua pihak berkepentingan dan rakan kongsi kerana mengiktiraf komitmen teguh MISC untuk memacu kecemerlangan secara konsisten dengan cara yang mampan di seluruh Kumpulan,” katanya dalam satu kenyataan semalam.

Menuju ke hadapan, MISC berkata, tinjauan bagi sektor minyak dan gas huluan kekal berpotensi baik memandangkan harga minyak yang tinggi, perbelanjaan modal yang meningkat dan permintaan minyak global yang bertambah baik dengan China telah membuka semula pasarannya
Jelasnya, permintaan FPSO (apungan, pengeluaran, penyimpanan dan pemunggahan) dijangka terus berkembang dengan peningkatan dalam projek yang dirancang dalam tempoh beberapa tahun akan datang terutamanya dari rantau Amerika Selatan dengan Brazil menerajui sebahagian besar pertumbuhan pasaran, diikuti Afrika Barat.
“Segmen perniagaan luar pesisir akan terus mengejar peluang baharu dalam pasaran secara terpilih dan buat masa ini, segmen ini akan kekal fokus dalam pelaksanaan projek semasa sambil menjalankan usaha mitigasi untuk meminimumkan tekanan kos dan jadual.
“Dalam pada itu, portfolio kontrak jangka panjang sedia ada akan terus menyokong prestasi kewangan,” katanya. -KOSMO!ONLINE


Pengeluaran KWSP seperti ‘panadol’ undang masalah di usia tua
Oleh MOHD. HUSNI MOHD. NOOR

15 Februari 2023, 5:17 pm
PUTRAJAYA – Kerajaan berpendirian pengeluaran Kumpulan Wang Simpanan Pekerja (KWSP) bakal meletakkan pencarum dalam masalah besar pada usia 50, 55 dan 60 tahun.
Menteri Ekonomi, Rafizi Ramli berkata, ia seperti mengambil ‘panadol’ dimana masalah mungkin selesai pada usia 30 hingga 40 tahun, tetapi sebenarnya ia seperti menggali ‘lubang’ pada usia 50, 55 dan 60 tahun.
Beliau berkata, kerajaan boleh menjadi popular dengan membenarkan pengeluaran KWSP, namun kesan sampingannya akan menjadi kesan penjang kepada pencarum dan ekonomi negara.
“Setakat ini, itu pandangan saya, Perdana Menteri (Datuk Seri Anwar Ibrahim) yang juga Menteri Kewangan. Kecuali kita ada data baharu dan keadaan yang baharu. Itu pendirian kita sekarang.
“Tanggungjawab kerajaan adalah memastikan bahawa rakyat ada jaringan keselamatan sosial yang baik. Malah, kita sedia maklum, pada masa akan datang kos kesihatan dan kos sara hidup akan meningkat,” katanya pada sidang media hari ini.
Katanya, beliau berpandangan adalah lebih baik kerajaan membangunkan dasar-dasar berbentuk makro iaitu membantu daripada segi kenaikan gaji pekerja dan menangani kos sara hidup.

“Saya yakin jika ekonomi diurus dengan baik dan sumber kewangan negara dialihkan secara bersasar kepada kumpulan memerlukan, ia boleh mengurangkan beban rakyat,” jelasnya. – KOSMO! ONLINE


KJ teruja sertai JDT, balas kepercayaan TMJ dengan usaha gigih
Oleh HARRITH HISHAM

15 Februari 2023, 5:52 pm
PETALING JAYA – Bekas Menteri Kesihatan, Khairy Jamaluddin Abu Bakar menyatakan perasaan teruja selepas dilantik sebagai Ahli Lembaga Pengarah pasukan bola sepak Johor Darul Ta’zim (JDT).
Beliau berkata, pelantikan tersebut akan dibalas dengan usaha yang gigih untuk menjadikan JDT sebagai kelab bola sepak paling unggul di benua Asia.
“Menjunjung setinggi-tinggi kasih terhadap Tunku Mahkota Johor (TMJ), Tunku Ismail Sultan Ibrahim, atas perkenan melantik saya sebagai Penasihat Belia Johor dan Ahli Lembaga Pengarah pasukan bola sepak JDT.
“Insya-Allah saya akan membalas kepercayaan ini dengan usaha yang bersungguh-sungguh demi kecemerlangan berterusan JDT,” katanya dalam kenyataan hari ini.
Dalam pada itu, beliau juga akan membantu merealisasikan hasrat TMJ dalam memperkasakan belia Johor melalui pendidikan, latihan, keusahawanan, kebajikan dan juga memberi perlindungan yang sewajarnya kepada remaja dan kanak- kanak.
Terdahulu, pelantikan Khairy Jamaluddin disahkan skuad Harimau Selaytan menerusi kenyataan yang dimuat naik di Facebook, hari ini. – KOSMO! ONLINE


Pesawat hampir terhempas ke laut di Hawaii
Oleh KOSMO!

15 Februari 2023, 5:30 pm
HONOLULU, Hawaii – Sebuah pesawat penumpang hampir terhempas ke lautan selepas menjunam lebih 400 meter (m) dalam masa 18 saat sejurus berlepas dari Lapangan Terbang Kahului, lapor akhbar The Sun semalam.
Ketika kejadian, pesawat United Airlines jenis Boeing 777-200 itu berada dalam jarak 243.84 m dari Lautan Pasifik ketika ia menjunam dari langit di pantai Maui, Hawaii dalam penerbangannya ke San Francisco.
Insiden yang berlaku pada 18 Disember tahun lalu itu tidak pernah dilaporkan sebelum ini sekali gus meningkatkan lagi kebimbangan mengenai isu keselamatan dan operasi utama yang berlaku dalam penerbangan Amerika Syarikat (AS) serta melibatkan pesawat Boeing.
Penerbangan United Airlines UA1722 berlepas dari Lapangan Terbang Kahului, Maui ketika cuaca ribut dan terbang naik ke ketinggian 670.56 m sebelum ia mula turun dengan pantas.
Penerbangan itu menjunam jatuh ke ketinggian hanya 236.22 m dan menyebabkannya berada hampir dengan lautan sebelum ia cepat pulih dan terus terbang tinggi sehingga 10,058 m, lapor The Air Current.
Keseluruhan kejadian itu berlangsung selama 45 saat dan para penumpang terpaksa menahan daya pesawat yang turun pada kelajuan 2,621 seminit. – Agensi


Servis restoran lambat, makanan tak sedap, Danial Zaini respons
15 Februari 2023, 6:00 pm
PETALING JAYA – Pelawak Danial Zaini tampil memberi penjelasan berhubung isu ketidakpuasan hati seorang pengguna Twitter yang mendakwa restoran miliknya, Paku & Pontianak menyediakan servis dan kualiti makanan tidak memuaskan.
Danial menerusi rajutan dalam Twitter miliknya membalas dakwaan pengguna itu terhadap layanan diberikan staf restoran yang mengambil masa beberapa jam untuk menyediakan makanan.
Pengguna itu juga mendakwa beberapa menu di restoran tersebut sangat mengecewakan antaranya fish and chip yang menggunakan ikan keli selain mengkritik perkhidmatan ruang parkir dan layanan double standard kepada pelanggan VIP lain iaitu artis.
“Restoran kami menyediakan menu Barat yang digabungkan. Antaranya fish and chip menggunakan ikan keli, menu inovatif yang kami perkenalkan. Penggunaan jenis ikan tersebut sudah pun tertulis dalam deskripsi menu.
“Kami juga memang menyediakan parkir khas untuk tetamu tetapi pada malam tersebut, ruang telah penuh. Dua parkir yang ada ditempah awal sebelum hari majlis berlangsung,” katanya.
RAJUTAN panjang seorang pengguna Twitter berhubung isu servis lambat, makanan tidak sedap dan layanan double standard diterimanya ketika berkunjung ke restoran Paku & Pontianak baru-baru ini.
Danial memaklumkan sudah berbincang dengan pengadu dan enggan memanjangkan isu tersebut, namun dia meluahkan rasa kecewa kerana ada beberapa kenyataan palsu dan berunsur fitnah dikeluarkan pihak tidak bertanggungjawab berkenaan restorannya.

Bahkan dakwanya, terdapat bukti rakaman pelanggan lain menyaksikan berlakunya insiden staf restoran dimaki dengan perkataan lucah.
“Kami akur dengan kesilapan dalam memberi layanan yang terbaik kepada pelanggan dan sentiasa terbuka menerima teguran demi memperbaiki kualiti.
“Tetapi teguran boleh dilakukan dengan cara yang betul. Saya ada pada malam itu dan pengadu boleh bersemuka tetapi dia memilih untuk menularkan dalam media sosial serta mengeluarkan kenyataan menghasut.
“Pihak saya akan semak satu persatu ciapan dan kenyataan palsu berbaur fitnah untuk kami ambil tindakan undang-undang,” ujarnya lagi.
Pada hujung ciapan, Danial turut memuat naik video penjelasan daripada isteri Fad Bocey, Syeera iaitu artis dimaksudkan pengguna itu yang turut mengadakan majlis pada hari tersebut atas dakwaan double standard kerana dituduh ‘makan free’.
Kata Syeera, tiada istilah makan percuma kerana dia juga membayar harga makanan di situ seperti orang lain dengan mengambil menu yang disediakan secara bufet.
Beberapa hari lalu, nama restoran milik Danial terletak di Jalan Gurney, Kuala Lumpur yang baru dibuka secara rasmi beberapa minggu lalu menjadi perhatian berikutan pendedahan seorang pengguna yang kecewa dengan servis dan kualiti menu di situ. – KOSMO! ONLINE


Bekalan telur di Kedah cukup sehingga Aidilfitri
Oleh NUR SYAZWANA MANSOR

15 Februari 2023, 4:53 pm
SUNGAI PETANI – Lembaga Pemasaran Pertanian Persekutuan (FAMA) Kedah memberi jaminan bekalan telur ayam di negeri ini mencukupi untuk menampung keperluan permintaan telur sehingga sambutan Hari Raya Aidilfitri nanti.
Pengarahnya, Isa Hamzah berkata, ia susulan kerjasama FAMA dan Jabatan Perkhidmatan Veterinar (JPV) dengan tujuh penternak ayam telur di negeri ini sejak awal tahun ini.
“Selain itu, kita juga telah mendapat bekalan telur tambahan menerusi kerjasama dengan sebuah syarikat pengeluar telur ayam di Melaka sejak tahun lalu.
“Sehingga kini, kita sudah ambil kira-kira 350,000 biji telur pelbagai gred dari syarikat itu bagi memenuhi permintaan,” katanya kepada pemberita selepas Majlis Perasmian Program New Breed Marketing Entrepreneur (NBME) Ejen Pemasar FAMA di Kolej Komuniti Sungai Petani di sini hari ini.
Kata beliau, bekalan telur akan dipasarkan di semua outlet FAMA di seluruh negeri ini dan selain telur ayam, bekalan sayur juga dijamin mencukupi.
“Saya difahamkan semasa sambutan Tahun Baharu Cina ada sedikit masalah bekalan sayur dari Cameron Highlands disebabkan masalah sistem pengangkutan yang terganggu. Sekarang semua jenis sayur boleh didapati di pasaran,” ujarnya. – KOSMO! ONLINE


Lelaki melecur gudang jerami terbakar
Oleh MOHD. RAFIE AZIMI

15 Februari 2023, 5:17 pm
JITRA – Seorang lelaki melecur pada tangan ketika cuba mengeluarkan sebuah jentera pengangkut dari gudang jerami yang terbakar dalam kejadian di Kampung Batu 4, Sanglang dekat sini hari ini.
Mangsa, Azli Che Ahmad, 44, berkata, kejadian berlaku kira-kira pukul 10 pagi ketika dia bersama empat pekerja sedang melakukan kerja kimpalan besi pada bahagian dinding gudang miliknya itu.
Katanya, percikan api kimpalan tersebut dipercayai terkena jerami lalu mengakibatkan kebakaran.
Difahamkan kejadian itu menyebabkan mangsa mengalami kerugian mencecah RM100,000.
Sementara itu, Ketua Balai Bomba dan Penyelamat Jitra, Penolong Kanan Penguasa Bomba Bustan Karuddin berkata, pihaknya menerima panggilan kecemasan berhubung kejadian itu pada pukul 10.21 pagi.
“Setibanya di lokasi, didapati api sedang marak dan terdapat seorang mangsa melecur pada tangan kanan.

“Anggota melakukan operasi memadam kebakaran dan api berjaya dikawal daripada merebak ke kawasan rumah yang terletak 100 meter dari gudang tersebut,” katanya.
Menurutnya, kejadian bagaimanapun memusnahkan dua kenderaan iaitu sebuah jentera pengangkut dan motosikal dengan gudang terbakar hampir 60 peratus dan mangsa dibawa ke klinik kesihatan berhampiran untuk menerima rawatan dengan Unit Bantuan Perkhidmatan Kecemasan (EMRS). – KOSMO! ONLINE


Warga emas ditemui mati dalam rumah
Oleh ROHANA MOHD. NAWI

15 Februari 2023, 5:01 pm
KOTA BHARU – Seorang lelaki warga emas tidak sempat menjamah nasi berlauk untuk sarapan pagi yang dibawa oleh adiknya selepas ditemui mati di hadapan pintu tandas rumah di Kampung Pintu Geng di sini hari ini.
Mangsa, Fakri Mohamad,63, dijumpai dalam keadaan tidak sedarkan diri oleh adik lelakinya, Fadilah Basiron, 55, yang tinggal bersama warga emas itu semasa membuka pintu bilik mangsa kira-kira pukul 7.30 pagi tadi.
Kakak arwah, Wan Khatijah, 65, berkata, Fadilah memaklumkan kepadanya bahawa Fakri sudah meninggal dunia selepas ditemui rebah di depan tandas.
Menurutnya, dia yang tinggal berhampiran rumah mangsa, terus bergegas ke lokasi kejadian sebelum meminta Fadilah menghubungi Klinik Kesihatan Wakaf Che Yeh di sini.
“Arwah Fakri disahkan meninggal dunia oleh pegawai kesihatan yang tiba di rumah itu. Mayatnya kemudian dibawa ke Hospital Raja Perempuan Zainab II di sini oleh pihak polis untuk pemeriksaan lanjut.
Sementara itu, Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal di lokasi kejadian mendapati kematian mangsa tidak melibatkan unsur-unsur jenayah.

Katanya, kes diklasifikasikan sebagai mati mengejut dan siasatan lanjut masih diteruskan. – KOSMO! ONLINE


Rasuah RM15 juta, SPRM tahan tiga pengarah syarikat
Oleh MOHD RIDZAUDDIN ROSLAN

15 Februari 2023, 5:00 pm
PUTRAJAYA- Suruhanjaya Pencegahan Rasuah Malaysia (SPRM) menahan tiga pengarah syarikat kerana disyaki terlibat dengan rasuah berjumlah RM15 juta bagi mendapatkan projek pembinaan sebuah pangkalan di Pahang.
Menurut sumber, ketiga-tiga suspek lelaki berusia antara 40 hingga 50 tahun itu ditahan kira-kira pukul 8.30 malam semalam selepas hadir memberi keterangan di ibu pejabat SPRM, Putrajaya.
“Suspek pertama dipercayai seorang pengarah syarikat yang melobi projek pembinaan itu, manakala dua lagi suspek yang juga pengarah syarikat pula disyaki meminta serta menerima rasuah kononnya untuk diserahkan kepada seorang bekas menteri,” katanya di sini tadi.
Perintah reman selama tiga hari bermula hari ini hingga 17 Februari 2023 dikeluarkan Majistret Irza Zulaikha Rohanuddin selepas SPRM membuat permohonan itu di Mahkamah Majistret Putrajaya tadi.
Sementara itu, Ketua Pesuruhjaya SPRM, Tan Sri Azam Baki ketika dihubungi mengesahkan tangkapan tersebut.
Katanya, kes disiasat di bawah Seksyen 16 (a) Akta Suruhanjaya Pencegahan Rasuah Malaysia 2009. – KOSMO! ONLINE


Tikam kekasih guna gunting kerana ‘mesej’ lelaki lain
Oleh KOSMO!

15 Februari 2023, 5:00 pm
PATTAYA – Gara-gara cemburu, seorang lelaki dari Pattaya, Thailand bertindak menikam leher teman wanitanya menggunakan gunting di hadapan anak lelaki mereka, lapor portal berita Thaiger semalam.
Kejadian tersebut berlaku selepas lelaki tersebut menjadi marah apabila mendapat tahu kekasihnya itu menghantar pesanan ringkas kepada lelaki lain di mukim Nong Prue, daerah Bang Lamung.
Polis dan anggota penyelamat bergegas ke apartmen pasangan itu. Mangsa yang hanya dikenali sebagai An, 36, mempunyai kesan tikaman di lehernya berhampiran telinga kanannya.
Mereka turut menemui kesan darah dan tanda-tanda pergelutan di apartmen itu, namun suspek, Mos, 37, tidak mengalami sebarang kecederaan. Dia kemudian ditahan polis.
Menurut portal berita The Pattaya News, polis diberitahu bahawa suspek menjadi marah selepas ‘menangkap’ mangsa menghantar mesej kepada lelaki lain lalu menikam lehernya menggunakan gunting.
Bagaimanapun, suspek mendakwa dia hanya berniat untuk menakutkan mangsa dengan gunting tetapi secara tidak sengaja menikam wanita itu semasa berlakunya pergelutan pada Isnin lalu.

Anak lelaki pasangan itu yang berusia 14 tahun turut berada di situ semasa kejadian tetapi bertindak berlari keluar dari bilik untuk meminta bantuan polis. – Agensi


Farm Fresh sasar buka 300 cawangan baharu Jom Cha seluruh negara
Oleh KAMARIAH KHALIDI

15 Februari 2023, 5:11 pm
PUTRAJAYA – Syarikat tenusu termuka negara, Farm Fresh Berhad menyasarkan pembukaan sebanyak 300 cawangan baharu Jom Cha by Farm Fresh di seluruh negara dalam masa tiga tahun akan datang.
Ketua Pegawai Operasi Kumpulan Farm Fresh Berhad, Azmi Zainal berkata, ketika ini minuman Jom Cha boleh dinikmati di 25 cawangan dan boleh ditemui di kebanyakan pasar raya besar seperti IOI City Mall dan Genting Highlands Premium Outlet.
Menurut beliau, untuk tahun 2023, syarikat merancang untuk menambah 100 cawangan baharu termasuk meneroka pasaran di Sabah dan Sarawak.
“Kita bukan berada dalam industri untuk mencabar sesiapa tapi kita mahu beri satu kelainan kepada para peminat boba.
“Pada masa ini banyak jenama air boba yang dijual di pasaran tetapi kebanyakan mereka berkonsepkan teh boba, Jom Cha pula menggunakan rangkaian produk-produk Farm Fresh yang bukan sahaja sedap tetapi sihat.
“Contohnya salah satu menu yang kita ada iaitu yoghurt citron, pelanggan dapat menikmati kesedapan Jom Cha termasuk khasiat daripada yogurt dan susu oat,” katanya kepada pemberita selepas pelancaran secara rasmi cawangan Jom Cha by Farm Fresh di IOI City Mall di sini tadi.

Azmi (kanan) pada majlis pelancaran cawangan Jom Cha di IOI CIty Mall hari ini.
Dalam pada itu, Azmi berkata, Jom Cha diwujudkan untuk menambah pendapatan bagi ‘home dealer’ serta pada masa sama untuk Farm Fresh sebagai sebuah syarikat.
Katanya, Jom Cha menawarkan pilihan 19 jenis minuman di bawah enam kategori berbeza yang kebanyakannya diperbuat daripada susu dan yogurt Farm Fresh.
“Kami percaya dengan kualiti tenusu kami apatah lagi apabila kami sedar sudah banyak jenama minuman di luar sana yang sudah pun menggunakan susu Farm Fresh.
“Peluang ini digunakan untuk terus mengembangkan dan mencampurkan susu segar kami dengan boba.
“Baru-baru ini, kita turut memperkenalkan menu baharu iaitu Yogurt Mixberries Soft Serve yang diperbuat daripada yogurt Farm Fresh yang kaya dengan probiotik,” ujarnya.
Sementara itu, Ketua Pegawai Eksekutif Farm Fresh Jomcha Sdn Bhd, Eddie Lim berkata, Jom Cha sangat teliti dengan pemilihan bahan-bahan terkandung dalam setiap produk dan faktor tersebut menjadi kelebihan untuk jenama mereka berbanding yang lain di pasaran.
“Jom Cha adalah antara jenama yang baharu di pasaran tetapi nama Farm Fresh sangat sinonim dengan rakyat Malaysia.
Kami juga percaya dengan apa yang kami tawarkan dan melihat kepada peningkatan jualan yang ketara sejak Jom Cha bermula, kita yakin pelanggan semakin lama semakin menyukai produk minuman ini,” ujarnya.
Jom Cha menawarkan rangkaian perisa tersendiri yang menarik bermula dengan hanya RM5.80. Fokus mereka adalah menawarkan perisa yang enak menggunakan bahan-bahan berkualiti tinggi dengan harga berpatutan. – KOSMO! ONLINE


Tak kisah orang hanya ingat saya Putera Syazlan – Fimie Don
Oleh MOHD. HAIKAL ISA

15 Februari 2023, 5:00 pm
PETALING JAYA – Sudah menginjak usia dewasa, pelakon Fimie Don tak kisah khalayak hanya mengenali dirinya sebagai anak kecil disebabkan fenomena siri Hikayat Putera Syazlan suatu ketika dahulu.
Kata Fimie atau nama sebenarnya, Shafimie Saedon, 25, dia bersyukur mempunyai satu karya atau karakter yang benar-benar membekas dalam jiwa peminat sehingga hari ini.
“Saya okey sahaja. Saya tak kisah kalau orang kenal saya sebagai Putera Syazlan atau drama tersebut. Baguslah.
“Lebih baik saya ada cerita yang takkan pernah flop (gagal) berbanding punya banyak cerita tetap orang akan lupa.
“Kalau ada cerita yang boleh menggantikan memori peminat terhadap watak Putera Syazlan, itu akan jadi rezeki buat sayalah,” katanya kepada Kosmo! Online, baru-baru ini.
Fimie yang ditemui pada sidang akhbar siri terbaharu lakonannya, Nenek Bongkok Tiga memaklumkan, dia masih belum puas berlakon dan akan terus memberikan yang terbaik.

“Saya tak habis ‘explore’ banyak lagi watak sepanjang berlakon.
“Ada 8 bilion manusia di dunia ini dan ada 8 bilion karakter yang berbeza. Saya tak rasa saya sampai 1 milion drama atau karakter lagi pun.
“Kalau setahun ada 12 bulan setiap bulan saya berlakon 12 watak sama sahaja (budak sekolah), itu dikira gagal. Tapi, saya tak pernah rasa bosan (berlakon) dan masih berada dalam landasan yang betul,” ujarnya lagi.
Memainkan peranan sebagai Mior dalam Nenek Bongkok Tiga, Fimie berkata, penonton perlu menonton hingga ke episod 10 untuk mengetahui kesudahan siri original Viu Malaysia.
“Cerita ini nak tahu siapa yang betul hidup atau mati, kena tengok sampai habis (episod 10),” ujarnya.
Fimie yang merupakan pelakon kelahiran Kedah mula berkecimpung dalam bidang lakonan sejak kecil lagi iaitu ketika dirinya berusia lima tahun.
Fimie mula berkecimpung dalam bidang lakonan sejak kecil lagi iaitu ketika dirinya berusia lima tahun.
Hikayat Putera Shazlan merupakan cerita kanak-kanak yang ditayangkan di Astro Ceria sekitar 16 tahun lalu (2007 hingga 2010). – KOSMO! ONLINE


Pelan terbaharu Hotlink tawar internet pantas, kadar lebih rendah
Oleh KOSMO!

15 Februari 2023, 4:55 pm
PETALING JAYA – Kedua-dua pelanggan Hotlink Prabayar dan Hotlink Postpaid kini boleh mendapat pengalaman melayari internet yang lebih kaya melalui pelan mudah alih yang dipertingkatkan dengan lebih banyak kuota internet pada nilai yang lebih baik, serta akses internet tanpa had kelajuan pada harga berpatutan.
Selain kuota data yang lebih banyak, semua pelanggan boleh menikmati akses percuma ke perlawanan langsung Liga Perdana, diskaun menarik untuk tiket wayang serta tawaran.
Ketua Pengguna Hotlink Maxis, Rabiras Rajakrishnan berkata, untuk pelanggan prabayar, syarikat memperkenalkan pas Hotlink Prepaid Pantas baharu dengan menawarkan lebih banyak data pada kadar yang lebih rendah.
Harga yang ditawarkan kini adalah  RM35 dengan 30 GB dan Internet berkelajuan tinggi tanpa batasan dan juga panggilan tanpa had.
“Mulai sekarang hingga 31 Mac, pelanggan juga layak untuk menuntut sejumlah baucar data berkelajuan tinggi 5 x 20GB melalui aplikasi Hotlink.
“Setiap baucar boleh ditebus dengan pembelian pas RM35 melalui aplikasi sehingga Disember,” katanya dalam kenyataan yang dikeluarkan di sini.

Rabiras menjelaskan, untuk Hotlink Postpaid, pelanggan bagi kedua-dua pelan Hotlink Postpaid 40 dan Hotlink Postpaid 60 akan menikmati peningkatan data tambahan sebanyak 10GB, panggilan tanpa had dan SMS.
Selain itu, pelanggan Hotlink Postpaid 60 juga akan menikmati diskaun menarik untuk peranti mudah alih baharu iaitu antaranya adalah Galaxy A04 dan Honor X7A. -KOSMO!ONLINE


Saya tak pernah umum keluar Sepahtu – Shuib
Oleh HANISAH SELAMAT

15 Februari 2023, 5:10 pm
KUALA LUMPUR – “Saya tak pernah ‘declare’ keluar Sepahtu.”
Demikian pengesahan pelawak dan penyampai radio, Shuib bagi merungkai persoalan ramai mengenai statusnya bersama kumpulan tersebut.
Katanya, setakat ini dia tidak pernah mengumumkan mahu mengundurkan diri dari kumpulan tersebut yang turut dibarisi Jep, Rahim dan Ilya (Pak Ya).
“Seingat saya, tidak ada sekali pun saya cakap sudah keluar kumpulan itu, tambahan pula Sepahtu yang membuka pintu rezeki buat saya dalam industri ini
“Kalau orang masih ingin panggil saya sebagai Shuib saja atau Shuib Sepahtu pun saya tidak kisah kerana telah terlalu lama bersama kumpulan itu.
“Memang nama itu terus melekat dan bawa tuah kepada saya,” katanya kepada Kosmo! Online.

Secara tidak langsung pengesahan tersebut meleraikan tanda tanya peminat tentang statusnya apatah lagi sekitar tahun lalu Shuib tidak menyertai Sepahtu Reunion Live bersama rakan lain.
Merujuk perkara terbabit, ahli perniagaan berusia 38 tahun itu menafikan keadaan itu berlaku disebabkan rajuk, tetapi waktu tersebut kurang sesuai dia menyertai aktiviti bersama Sepahtu.
PROGRAM UBI Superstar Live menampilkan (dari kiri) Sharif, Fad, Namie, Ajak dan Shuib akan mula bersiaran pada 25 Februari ini menerusi saluran Astro Warna.
“Saya tak merajuk malah masih berhubung dengan kawan-kawan lain. Mereka pun ada bertanya, tetapi saya memang tak dapat buat.
“Ada rezeki saya akan sampai ke sana (Sepahtu Reunion). Saya terbabit hampir lima tahun dengan lebih 100 episod. Tak mungkin saya boleh lupakan,” ujarnya ketika ditemui pada sidang media program komedi UBI Superstar Live, semalam.
Selain Shuib, Ajak Shiro turut diumumkan sebagai selebriti undangan yang bakal bergandingan dengan Fad Bocey, Sharif Zero dan Namie (kumpulan Ubi) untuk program berkenaan.
Mengenai pelawaan menyertai Ubi Superstar Live yang bermula 23 Februari ini menerusi Astro Warna, kata Shuib, keinginan mencuba ‘angin’ baharu antara faktor dia terbuka menerima undangan tersebut.
Dia juga secara terbuka menyatakan pembabitan sebagai penyampai radio menjadi faktor penggalak untuk dia menyertai kumpulan Ubi sebagai undangan.
“Sekian lama tidak muncul di pentas lawak, saya kembali lagi tetapi kali ini dengan kumpulan Ubi dan Ajak.
“Mungkin sebab sudah terlalu lama dengan Sepahtu. Ini pun keputusan tidak terjangka,” tambahnya. – KOSMO! ONLINE


Emma Maembong ‘prank’ suami, umum hamil anak kedua
Oleh MOHAMMAD SHAHEMY AZMI

15 Februari 2023, 4:44 pm
PETALING JAYA – Selepas agak lama menyimpan rahsia, pelakon Emma Maembong akhirnya berkongsi berita gembira dengan mendedahkan dirinya kini hamil anak kedua.
Menerusi perkongsian yang dimuat naik dalam Instagram, Emma berkongsi momen ketika memaklumkan berita itu bersama suaminya, Muhammad Shazli Azhar sewaktu kandungannya baru mencecah usia dua minggu.
Dalam video tersebut, Emma melakukan ‘prank’ dengan meminta suaminya membuat ulasan sebuah produk sebelum Shazli menemui alat penguji kehamilan yang disorok di dalam kotak.
“Betul ke sayang? Sumpah?” soal suaminya.
Melihat keadaan suaminya yang terkejut sehingga menitiskan air mata, Emma memujuk Shazli sambil memberitahu dirinya kini hamil dua minggu.
“Dua minggu dah. I love you (saya sayang awak),” ujar Emma.

Bagaimanapun usaha untuk mengetahui usia kandungan Emma tidak diketahui selepas pengurusnya tidak membalas mesej yang dikirimkan.
Dalam video yang sama, Emma atau nama lengkapnya Fatimah Rohani Ismail juga memberi kejutan kepada keluarga serta teman rapat tentang berita kehamilannya.
“Seriuslah? Aku dapat anak buah lagi,” kata adiknya yang juga pelakon Chacha Maembong.
“Alhamdulillah tahniah,” ucap kakaknya, Shikin Maembong teruja.
Sebelum ini, timbul desas-desus mendakwa pelakon drama Nusyuz Berkiblat Cinta itu hamil anak kedua, namun empunya badan tidak mengiyakan atau menidakkan khabar angin tersebut.
Untuk rekod, Emma mendirikan rumah tangga bersama Shazli pada 20 Februari 2020 dan dikurniakan cahaya mata sulung, Shariq Gabriel yang kini berusia tiga tahun. – KOSMO! ONLINE


Golongan bujang mampu miliki rumah di Selangor
Oleh MUHAMMAD NAJIEB AHMAD FUAD

16 Februari 2023, 9:07 pm
KUALA LUMPUR – Golongan bujang dijangka mampu memiliki sekurang-kurangnya seunit rumah di kawasan bandar melalui dasar rumah mampu milik di bawah program Rumah Selangorku 3.0.
Exco Perumahan, Kesejahteraan Bandar dan Pembangunan Usahawan Negeri Selangor Rodziah Ismail berkata, kerajaan negeri memperkenalkan rumah satu bilik dengan keluasan 450 kaki persegi pada harga RM114,750 bagi memenuhi permintaan golongan belia di bawah 30 tahun yang bujang dan masih baru bekerja di kawasan pusat bandar.
Katanya, kerajaan negeri turut menawarkan rumah bagi golongan berkahwin iaitu dua, tiga dan empat bilik dengan keluasan rumah 600 kaki persegi hingga 900 kaki persegi pada harga jualan bermula RM153,000 hingga RM250,000.
“Melalui penambahbaikan dasar Rumah Selangorku 3.0 dibuat dengan mengambil kira pelbagai aspek seperti zon pembangunan, komponen pembangunan, spesifiaksi, kawalan pembangunan dan penguatkuasaan dan sebagainya.
“Penyediaan rumah satu bilik dan dua bilik ini telah dilaksanakan di negara maju di mana ianya realistik untuk dibangunkan di kawasan berkepadatan tinggi.
“Oleh yang demikian, dasar Rumah Selangorku 3.0 ini mensyaratkan penyediaan rumah jenis tersebut dibangunkan dikawasan pembanguan berorientasikan transit (TOD), pembangunan bersebelahan transit (TAD), kawasan pusat perniagaan (CBD) dan di kawasan Majlis Bandaraya di negeri ini,” katanya.

Beliau berkata demikian kepada pemberita pada sidang media selepas mesyuarat Jawatankuasa Tetap (STANDCO) Perumahan dan Kesejahteraan Bandar Negeri Selangor Bilangan 1 2023 di sini, hari ini.
Tambahnya, statistik yang diperolehi menunjukkan sebanyak 55 peratus pemohon Rumah Selangorku terdiri kumpulan berusia 29 tahun ke bawah, 44 peratus berumur 30 hingga 49 tahun, manakala 1 peratus membabitkan golongan berusia 50 tahun ke atas.
Ujarnya, kerajaan negeri juga memikirkan kaedah bagi memudahkan pembeli rumah pertama di mana setiap pembelian Rumah Selangorku kali ini adalah termasuk kos guaman, kos pindah milik dan kos penyelenggaraan selama dua tahun oleh pemaju.
“Kita sudah langkah satu era baharu dalam pembangunan perumahan yang lebih mampan dan kondusif dan harap ia dapat beri momentum dalam merancakkan sektor pembinaan perumahan di negeri ini.
“Kerajaan negeri harap dasar ini dapat mendukung kestabilan sektor hartanah perumahan di Selangor untuk terus bertahan dan beri impak besar kepada pemulihan ekonomi,” katanya. – KOSMO! ONLINE